Raja-Raja Melayu tak patut diheret ke kancah politik

BANGI, 24 Zulkaedah 1442H, Isnin – Pihak pembangkang didakwa bermain politik dengan mengheret semua pihak termasuk Raja-Raja Melayu ke kancah politik.

Tindakan itu didakwa dibuat selepas pembangkang gagal meniru langkah Perikatan Nasional mengambil akuan sumpah (SD) Ahli Parlimen dan cuba mengemukakan undi tidak percaya di samping berusaha menubuhkan jajaran baharu.

Presiden PAS, Datuk Seri Abdul Hadi Awang menegaskan, Raja-Raja Melayu sepatutnya tidak diheret ‘berpolitiking’ kerana baginda masih banyak tugas-tugas yang lebih penting daripada melayan kehendak mereka yang berpenyakit ‘politiking’ itu.

Bahkan bidasnya, ada pula mereka yang masih tidak sedar dirinya sudah jadi pembangkang dan bukan lagi kerajaan, dengan berlagak membuat kenyataan seolah-olah masih berada di atas takhta.

Mengulas keadaan politik di negara ini, Abdul Hadi berkata, di Malaysia wabak ‘politiking’ yang dialami agak berbeza, tetapi virusnya merebak dengan sangat meluas.

Katanya, ia bermula apabila kerajaan Pakatan Harapan (PH) yang memenangi pilihan raya dengan janji dan manifesto yang sebahagian besarnya adalah bohong dan menipu.

“Mereka juga mendapat dukungan media sosial upahan tanpa sempadan yang menyebarkan pelbagai penipuan, berita palsu dan sebagainya. Sehingga mereka berjaya mencapai kemenangan dan menubuhkan sebuah kerajaan yang membawa pendekatan liberal yang tidak sesuai dengan masyarakat negara ini.

“Kemuncaknya, mereka berani mencabar kedudukan agama Islam dalam Perlembagaan dan kedudukan Raja-Raja juga dicabar.

“Komunis yang ganas dan lebih ganas daripada penjajah pula disanjung oleh mereka. Begitu juga kalangan puak LGBT dan seumpamanya mula bebas menuntut hak dan ada pula kelompok dalam kerajaan PH yang mendukungnya,” katanya dalam hantaran di Facebook beliau hari ini.

Bagaimanapun dakwanya, kerajaan PH tumbang secara demokrasi apabila adanya keinsafan dalam kalangan sebahagian Ahli Parlimen yang kembali ke pangkal jalan bagi menyelamatkan negara.

Biarpun begitu, Abdul Hadi berkata, pandemik ‘politiking’ gila untuk berkuasa semula masih menjalar penularan wabaknya, sehingga tidak mempedulikan wabak COVID-19 yang mengancam nyawa rakyat.

“Kedua-dua pandemik tersebut menyusahkan rakyat.

“Sepatutnya pandemik COVID-19 ditangani dengan penuh penumpuan oleh semua pihak bagi menjaga nyawa seluruh rakyat yang tidak boleh ditangguhkan lagi. Bahkan wajib bertolong-menolong kerana wabak ini tidak mengenal siapa, tanpa mengira perbezaan agama, bangsa dan fahaman politik.

“Adapun peranan politik boleh ditunggu sehinggalah Pilihan Raya Umum ke-15 (PRU-15) diadakan, rakyat pula jangan mudah lupa sehingga ditipu berulang kali,” katanya.


Bekas Mufti Perlis meninggal dunia

KANGAR, 20 Zulkaedah 144H, Jumaat -Bekas Mufti Perlis, Datuk Mat Jahya Hussin dilaporkan meninggal dunia pagi tadi.

Pemergian Allahyarham disahkan oleh anaknya, Datuk Dr Fathul Bari menerusi hantaran di laman Facebook.

Difahamkan sebelum ini Allahyarham menerima rawatan di Hospital Universiti Teknologi Mara (UiTM) Puncak Alam selepas kesihatannya merosot akibat penyakit kencing manis.

Allahyarham Mat Jahya merupakan mufti paling lama berkhidmat di Perlis iaitu selama 22 tahun bermula pada 1984 hingga 2004. – Bernama


JAIS tak ambil bayaran urus jenazah COVID-19

SHAH ALAM, 23 Zulhijjah 1442H, Isnin – Jabatan Agama Islam Selangor (JAIS) hanya menguruskan jenazah pesakit COVID-19 yang telah dilepaskan oleh pihak hospital, kata pengarahnya, Datuk Mohd Shahzihan Ahmad.

Beliau berkata, perkara seperti memaklumkan tentang kematian pesakit COVID-19 dan kehadiran waris ke hospital adalah di bawah urusan pihak hospital.

“Beberapa serangan terhadap JAIS di media sosial dalam hal pengurusan jenazah COVID-19 adalah suatu telahan yang menyimpang.

“Ia juga tidak tepat, bersifat prejudis dan boleh menimbulkan perspektif buruk kepada dasar dan ketetapan baharu JAIS berhubung pengurusan jenazah COVID-19 yang telah dikuatkuasakan di seluruh Selangor pada 28 Julai,” katanya dalam kenyataan hari ini.

Mohd Shahzihan berkata, pihaknya mengambil maklum berkenaan beberapa tohmahan dan tuduhan yang dilemparkan kepada JAIS di media sosial dalam melaksanakan ketetapan baharu JAIS berhubung pengurusan jenazah COVID-19.

Beliau berkata, pengendalian pengurusan jenazah COVID-19 di Selangor telah disemak semula bagi membantu mengatasi kekangan dan meringankan tekanan pasukan barisan hadapan hospital terutamanya di Bahagian Forensik bagi mengelak berlaku semula backlog (tunggakan) jenazah kes kematian orang Islam akibat virus itu.

“JAIS ingin menegaskan dan mengesyorkan sekiranya pihak waris jenazah COVID-19 atau pertubuhan bukan kerajaan (NGO) atau mana-mana individu mempunyai bukti terhadap perlanggaran ketetapan terbaharu itu atau perbuatan jenayah atau salah guna kuasa, terus buat aduan kepada JAIS atau laporkan kepada pihak berwajib untuk tindakan selanjutnya,” katanya.

Mohd Shahzihan berkata, jabatan itu juga menetapkan bahawa tiada sebarang bayaran dikenakan kepada keluarga atau waris atas setiap pengurusan jenazah COVID-19 yang diuruskan oleh pihaknya.

Beliau berkata, bayaran hanya dikenakan oleh pihak pengurusan tanah perkuburan termasuk kos membuat keranda jika perlu yang terus dibayar oleh keluarga atau waris kepada pihak pengurusan tanah perkuburan terbabit.

Katanya, JAIS telah menetapkan tanah perkuburan yang sesuai bagi urusan jenazah COVID-19 untuk kemudahan semua pihak namun bagi situasi berkeperluan khas, pihaknya boleh membuat pertimbangan tertentu untuk melakukan perubahan yang bersesuaian dengan kepentingan umum, khususnya umat Islam.

Pada masa yang sama, JAIS juga mempelawa para sukarelawan dan mana-mana NGO yang ingin bekerjasama dengan Pasukan Petugas JAIS (Pengurusan Jenazah COVID-19) dalam membantu menguruskan jenazah berkenaan, perlu mematuhi ketetapan yang dibuat oleh jabatan itu.-  Bernama


Surau di lebuh raya PLUS dibuka semula hari ini

KUALA LUMPUR, 30 Rabiulawal 1442H, Isnin – Semua surau di kawasan rehat dan rawat (R&R), hentian sebelah dan plaza tol di lebuh raya kendalian PLUS Malaysia Berhad (PLUS) termasuk di Negeri Sembilan dibuka semula hari ini.

PLUS dalam kenyataan hari ini memaklumkan ia selari dengan keputusan Jabatan Agama Islam di kawasan dan negeri yang melaksanakan Perintah Kawalan Pergerakan Bersyarat (PKPB).

Sehubungan itu, pengguna lebuh raya yang berhenti untuk menunaikan solat di kawasan berkenaan dinasihatkan mematuhi prosedur operasi standard (SOP) yang telah ditetapkan oleh Majlis Keselamatan Negara (MKN) dan Kementerian Kesihatan Malaysia (KKM) bagi memastikan keselamatan semua pihak.

“PLUS turut mengingatkan pelanggan yang menggunakan surau di lebuh raya, supaya mendaftar diri dengan menggunakan aplikasi MySejahtera atau menulis secara manual bagi urusan pengesanan kontak rapat sekiranya perlu.

“Pengguna juga diingatkan untuk membawa kelengkapan solat sendiri seperti telekung dan sejadah bagi memastikan kebersihan diri terjaga ketika solat kerana kelengkapan tersebut tidak disediakan buat masa ini,” maklum kenyataan itu.

Menurut kenyataan itu penandaan bagi penjarakan fizikal juga disediakan di setiap ruang solat dan kawasan mengambil wuduk untuk memastikan jarak fizikal satu meter.

Selain itu, PLUS juga memastikan surau dan kemudahan awam lain sentiasa disanitasi secara berjadual.


‘Tak beretika’ WHO kecam cadangan biar COVID-19 tersebar

GENEVA, 25 Safar 1442H, Selasa – Pertubuhan Kesihatan Sedunia (WHO) memberi amaran berhubung cadangan segelintir pihak untuk membiarkan COVID-19 tersebar dengan harapan dapat mencapai imuniti kawanan, dengan mengatakan ia ‘tidak beretika’.

Ketua Pengarah WHO, Tedros Adhanom Ghebreyesus berkata, imuniti kawanan adalah konsep yang digunakan untuk vaksinasi, di mana populasi dapat dilindungi dari virus tertentu jika ambang vaksinasi tercapai.

“Imuniti kawanan dicapai dengan melindungi rakyat dari virus, bukan dengan mendedahkan.

“Tidak pernah dalam sejarah kesihatan umum imuniti kelompok digunakan sebagai strategi bagi menangani wabak apatah lagi pandemik.

“Membiarkan virus berbahaya yang tidak kita fahami sepenuhnya bebas adalah tidak beretika. Itu bukan pilihan,” tegasnya ketika taklimat media secara maya, semalam.

Ghebreyesus juga menekankan bahawa kekurangan maklumat mengenai perkembangan imuniti terhadap COVID-19, termasuk berapa kuat tindak balas imun dan tempoh antibodi kekal di dalam badan.

Katanya, dianggarkan kurang daripada 10 peratus populasi di kebanyakan negara diyakini dijangkiti penyakit ini.

“Sebilangan besar mereka di kebanyakan negara tetap terdedah terhadap virus ini,” katanya.

Katanya lagi, negara-negara melaporkan jumlah harian COVID-19 yang tinggi kepada agensi kesihatan Pertubuhan Bangsa-Bangsa Bersatu (PBB) selama empat hari lalu – memetik lonjakan di Eropah dan Amerika Syarikat (AS) khususnya.

“Tidak ada jalan pintas dan ‘peluru perak’. Jawapannya adalah pendekatan komprehensif – menggunakan setiap peralatan dalam kotak peralatan,”katanya. – Agensi


Amaran cuaca waspada di beberapa negeri hingga Selasa

KUALA LUMPUR,24 Jamadilawal 1442H, Jumaat – Jabatan Meteorologi Malaysia (MetMalaysia) mengeluarkan amaran cuaca waspada dengan hujan lebat di Pahang, Johor serta beberapa kawasan di Terengganu dan Sarawak dijangka berlanjutan sehingga Selasa ini.

Di Terengganu kawasan terlibat ialah Dungun dan Kemanan, manakala di Sarawak melibatkan daerah Kuching, Serian, Samarahan, Sri Aman, Betong, Sarikei, Sibu dan Mukah.

Selain itu, di Sabah hujan lebat dijangka berlaku dari Ahad hingga Selasa ini melibatkan Pedalaman (Kuala Penyu, Beaufort dan Tambunan), Pantai Barat dan Kudat. – Bernama


3,113 banduan di penjara Myanmar diberi pengampunan

NAYPYIDAW, 26 Ramadan 1444H, Isnin – Kira-kira 3,113 banduan Myanmar termasuk 98 warga asing dibebaskan Junta sempena tahun baharu negara itu.

Setiausaha kerajaan junta, Leftenan Jeneral Aung Lin Dwe berkata, pengampunan itu sempena perayaan Tahun Baharu Myanmar bagi membawa kegembiraan kepada rakyat dan menangani kebimbangan kemanusiaan.

Sejak rampasan kuasa pada 2021, kerajaan pimpinan tentera memenjarakan ribuan penentang dan aktivis pro-demokrasi dan secara kejam menghentikan bantahan yang mengundang kecaman global.

Bagaimanapun, Lin Dwe tidak mendedahkan maklumat lengkap mengenai senarai individu yang termasuk dalam senarai pengampunan.

Menurut Persatuan Bantuan untuk Tahanan Politik memaklumkan, kira-kira 17,460 tahanan politik terdiri pegawai-pegawai bekas pemimpin awam Myanmar, Aung San Suu Kyi.

Malah kira-kira 3,240 telah dibunuh secara kejam oleh Junta.

Junta secara berkala memberikan pengampunan kepada banduan.

Bagaimanapun, jumlah pada tahun ini dan 2022 adalah sebahagian kecil daripada 23,000 yang dibebaskan ketika sambutan Tahun Baharu, dua tahun lalu iaitu 2021. – Agensi


Muhyiddin akui kempen PRN Sabah antara punca kes COVID-19 naik

KUALA LUMPUR, 18 Safar 1442H, Selasa – Perdana Menteri, Tan Sri Muhyiddin Yassin mengakui kempen Pilihan Raya Negeri (PRN) Sabah menjadi antara punca peningkatan kes COVID-19 di negara ini sejak beberapa minggu lepas.

Bagaimanapun, beliau menjelaskan, perkara itu tidak dapat dielakkan daripada diadakan kerana mengikut Perlembagaan, pilihan raya itu mesti diadakan dalam tempoh 60 hari selepas Dewan Undangan Negeri (DUN) Sabah dibubarkan pada 30 Julai lepas.

“Suruhanjaya Pilihan Raya (SPR) telah menetapkan prosedur operasi standad (SOP) tertentu bagi memastikan wabak COVID-19 tidak merebak akibat kempen pilihan raya diadakan, namun malangnya ada SOP yang tidak dipatuhi,” katanya.

Beliau berkata demikian dalam perutusan khas mengenai situasi semasa COVID-19 dari kediamannya, yang disiarkan secara langsung di beberapa stesen televisyen tempatan dan laman sosial Facebook hari ini.

Jelas Muhyiddin, ketidakpatuhan kepada SOP itu dapat dilihat semasa beliau sendiri turun berkempen di Sabah apabila ramai pihak didapati gagal mematuhi penjarakan fizikal dan berada dalam keadaan bersesak-sesak walaupun hampir keseluruhan memakai pelitup muka.

Perdana Menteri berkata, berikutan keadaan itu, beliau terpaksa membuat SOP sendiri termasuk terus ke pentas semasa tiba pada satu-satu program tanpa melalui khalayak selain mengingatkan orang ramai supaya terus patuh kepada prosedur yang ditetapkan Kementerian Kesihatan (KKM).

“Saya juga mengingatkan pegawai saya supaya tidak mengatur kempen saya di kawasan zon merah, walaupun menerima undangan, saya terpaksa tolak dengan baik. Ya, kalau diikutkan saya ingin berkempen di semua tempat,” kata beliau.

Muhyiddin berkata, hakikatnya mereka yang dijangkiti COVID-19 telah berada di Sabah ketika itu dan sebahagian besarnya berpunca daripada pendatang tanpa izin dari negara jiran yang kemudiannya menjangkiti tahanan lain apabila ditempatkan di pusat tahanan.

Bagaimanapun, beliau berkata, tindakan awal telahpun dilakukan dengan mempertingkat kawalan sempadan di Sabah dengan menambah jumlah anggota keselamatan yang bertugas dan mengatur gerak aset seperti kapal dan bot peronda untuk mengawal sempadan perairan negara.

Selain itu, beberapa daerah di Sabah juga telah diisytiharkan kawasan Perintah Kawalan Pergerakan Diperketatkan Secara Bersasar (PKPDB) untuk menghalang wabak tersebut daripada menular ke tempat lain, kata perdana menteri.

“Kerajaan juga mewajibkan mereka yang datang dari Sabah supaya melakukan ujian saringan ketika mereka tiba di lapangan terbang. Petugas KKM juga akan membuat penilaian risiko ke atas setiap individu yang tiba, sekiranya didapati positif, mereka akan diasingkan dan dirawat di hospital,” katanya.

Menurut Muhyiddin, seramai 18,712 orang daripada 13 kluster di Sabah telah disaring dengan 1,584 orang didapati positif COVID-19.

“Semua yang didapati positif telah diasingkan dan dirawat di hospital dan langkah susulan sedang giat dijalankan untuk mengesan dan membuat saringan ke atas kontak rapat pesakit-pesakit COVID-19 yang telah dikenal pasti,” katanya.

Sehubungan itu, beliau mengingatkan rakyat agar tidak mudah menuding jari dan mencari kesalahan mana-mana pihak ekoran peningkatan kes COVID-19 ketika ini.

“Saya tahu ada pihak yang sengaja menangguk di air keruh pada waktu ini dengan mempolitikkan masalah yang sedang dihadapi oleh negara. Jangan kita pedulikan mereka. Kita mesti fokus kepada usaha untuk menangani pandemik ini secara bersama,” katanya. – Bernama


Malaysia mohon 3 rakyat di Arab Saudi tunai haji

KLANG, 1 Zulhijjah 1441H, Rabu – Kerajaan memohon kepada Arab Saudi agar membenarkan tiga rakyat Malaysia yang berada di negara itu menjadi antara 1,000 jemaah terpilih bagi menunaikan ibadah haji tahun ini, kata Menteri di Jabatan Perdana Menteri (Hal Ehwal Agama) Datuk Seri Dr Zulkifli Mohamad Al-Bakri.

Katanya tiga individu terbabit adalah kakitangan Lembaga Tabung Haji yang membuat pelaporan dan tugasan di Arab Saudi berkaitan pelaksanaan ibadah haji ketika penularan COVID-19.

“Kita dimaklumkan bahawa 1,000 jemaah itu terdiri daripada pelbagai warganegara yang berada di Arab Saudi.

“(Tindakan mengehadkan jemaah haji) adalah untuk menegakkan syiar Islam dengan tetap mengadakan ibadah haji tahun ini tapi dalam prosedur operasi standard (SOP) yang benar-benar ketat,” katanya pada sidang media selepas menyerahkan sumbangan kepada sebuah keluarga asnaf di Jalan Kapar, di sini hari ini.

Difahamkan surat permohonan itu telah diserahkan kepada Arab Saudi minggu lepas.

Sebelum ini, kerajaan Arab Saudi dilapor mengehadkan jumlah jemaah haji tahun ini kepada hanya 1,000 orang dengan pelaksanaan SOP yang ketat bagi mengelakkan penularan wabak COVID-19.

Media melaporkan, ibadah haji yang biasanya disertai lebih 2.5 juta umat Islam dari seluruh dunia, tahun ini dilaksanakan dalam suasana protokol kebersihan yang ketat dengan akses terhad kepada jemaah berusia bawah 65 tahun serta tanpa penyakit kronik.

Terdahulu, Zulkifli turut melancarkan program Yayasan Dakwah Islamiah Malaysia (Yadim) Peduli: Is’ad Al Usrah, bertujuan membantu golongan asnaf dan penerima zakat bagi pembinaan rumah dengan peruntukan RM10,000. – Bernama


Presiden Haiti dibunuh di kediaman peribadi

MOSCOW, 26 Zulkaedah 1442H, Rabu – Presiden Haiti Jovenel Moise dibunuh di kediaman peribadinya oleh sekumpulan lelaki bersenjata tidak dikenali, lapor Sputnik.

“Kira-kira 1 pagi Rabu … sekumpulan individu tidak dikenali, beberapa daripada mereka berbahasa Sepanyol, menyerang kediaman peribadi presiden dan membunuh ketua negara itu,” kata kata Perdana Menteri sementara Claude Joseph dalam satu kenyataan pada Rabu.

Isteri Moise turut cedera ditembak dan kini sedang dirawat, tambahnya.

Perdana Menteri mengutuk serangan yang disifatkan “sangat keji, tidak berperikemanusiaan dan kejam” serta menyeru semua agar bertenang.

Situasi keselamatan adalah terkawal, katanya. – Bernama


Tak perlu ada ADUN PN dalam barisan EXCO Melaka: Tok Mat

SEREMBAN, 18 Rabiulakhir 1443H, Selasa – Tiada keperluan untuk Barisan Nasional (BN) mempertimbangkan dua Ahli Dewan Undangan Negeri (ADUN) baharu daripada Perikatan Nasional (PN) supaya dilantik sebagai Ahli Majlis Mesyuarat Kerajaan Negeri (EXCO) Melaka, kata Datuk Seri Mohamad Hasan.

“Saya berpandangan, tiada keperluan mereka (ADUN PN) berada dalam barisan EXCO Melaka.

“Kalau bertanding tidak bersama, takkan bila menang mahu ‘makan bersama’? Saya mahu tanya apa keperluannya, bila kita buat sesuatu mesti ada keperluan,” kata Timbalan Pengerusi BN itu seperti dilapor BH Online.

Beliau juga berkata, di kalangan BN sendiri sudah berlebihan ADUN untuk dipertimbangkan menjadi EXCO, justeru BN tidak berada dalam kedudukan yang memerlukan parti itu membawa masuk dua ADUN berkenaan sebagai EXCO.

“Jika kita tidak cukup kerusi betullah, tetapi kita sudah berlebihan kerusi, dalam kalangan kita juga sudah berlebih untuk dilantik sebagai EXCO.

“Jika dibawa kepada kepemimpinan parti saya akan tanya apa keperluannya kerana saya salah seorang pemimpin tertinggi parti, jika saya puas hati dengan jawapannya, itu okay,” katanya.

Sebelum ini, Ketua Menteri Melaka, Datuk Seri Sulaiman Md Ali dilaporkan berkata, kedudukan dua ADUN baharu daripada PN dalam barisan EXCO masih belum diputuskan lagi.

Beliau berkata, keputusan itu perlu melalui perbincangan bersama pucuk kepimpinan BN dengan mengambil kira senario parti itu yang bertanding secara solo.


Guan Eng diarah bayar RM250,000 kerana fitnah Azeez

PUTRAJAYA, 4 Safar 1445H, Isnin – Mahkamah Rayuan mengarahkan Pengerusi DAP, Lim Guan Eng membayar RM250,000 kerana memfitnah bekas Ahli Parlimen UMNO, Datuk Seri Abdul Azeez Abdul Rahim, lima tahun lalu.

Panel tiga hakim Mahkamah Rayuan, diketuai Datuk Azizah Nawawi hari ini membenarkan rayuan Azeez untuk membatalkan keputusan Mahkamah Tinggi yang menolak samannya pada 2020.

Bekas Menteri Kewangan itu juga diarah membayar kos RM70,000 kepada Azeez.

Ketika membacakan keputusan bagi pihak panel rayuan hari ini, Azimah memutuskan bahawa Mahkamah Tinggi telah terkhilaf dalam membenarkan pembelaan Guan Eng bagi justifikasi, ulasan yang adil dan keistimewaan yang layak ke atas kenyataannya berhubung Azeez.

Azimah berkata, mahkamah hari ini memerintahkan Guan Eng membayar ganti rugi RM250,000 kerana kenyataan awamnya dibuat tanpa pengesahan terlebih dahulu dengan Azeez.

Katanya, kenyataan Guan Eng melangkaui meminta pihak berkuasa menyiasat isu dakwaan salah laku projek terowong dasar laut, dan membayangkan bahawa Azeez terlibat dalam perkara itu.

“Tiada bukti responden (Guan Eng) menghubungi perayu (Azeez), tidak ada proses pengesahan. Terdapat kegopohan oleh responden dalam menghebahkan kenyataan fitnah itu,” kata Azimah.

Katanya, Guan Eng tidak mengeluarkan kenyataan itu dengan niat baik demi kepentingan awam tetapi dibuat untuk kepentingan politik menjelang Pilihan Raya Umum Ke-14 (PRU14).

Pada 2018, Abdul Azeez memfailkan saman fitnah terhadap Guan Eng yang mendakwa bekas Menteri Kewangan itu mengeluarkan kenyataan berunsur fitnah pada sidang media di Pulau Pinang pada 28 Februari 2018, ketika Guan Eng masih memegang jawatan Ketua Menteri.

Dalam samannya, Abdul Azeez selaku plaintif mendakwa Guan Eng mengaitkan beliau dengan bayaran berjumlah RM3 juta sebagai bayaran perundingan kepada pemaju bagi projek itu.

Beliau mendakwa kenyataan itu mendapat liputan meluas serta diterbitkan dalam beberapa laman sesawang, laman berita elektronik dan akhbar-akhbar tempatan selain turut disiarkan di beberapa halaman akhbar dan media sosial defendan.

Plaintif mendakwa saman itu dibuat berikutan kenyataan itu menyebabkan beliau mengalami kerosakan yang amat dahsyat terhadap reputasi dan nama baiknya di samping terpaksa mengalami keaiban, kebencian yang amat sangat serta penghinaan daripada orang awam.

Sehubungan itu, Abdul Azeez memohon ganti rugi am termasuk ganti rugi pampasan, teladan, ganti rugi tambahan, kos tindakan dan relif lain yang difikirkan sesuai oleh mahkamah.

Peguam utama mewakili Abdul Azeez, Porres Royan berhujah di Mahkamah Rayuan pada 19 Mei lepas bahawa alasan hakim Mahkamah Tinggi Datuk Rosilah Yop semasa menerima pembelaan Guan Eng bagi pengakuan justifikasi adalah jelas salah.

Beliau berkata, hakim gagal memahami bahawa Guan Eng tidak mengemukakan sebarang bukti tentang kebenaran tuduhan bahawa Abdul Azeez telah menerima wang daripada Consortium Zenith Construction Sdn Bhd berhubung projek itu.

Peguam Datuk N. Mureli, yang mewakili Guan Eng, bagaimanapun menyangkalnya dan berkata, kenyataan anak guamnya itu bukan terhadap Abdul Azeez tetapi menyasarkan pihak lain dan Suruhanjaya Pencegahan Rasuah Malaysia berhubung tindakan pihak berkuasa untuk mendakwa seseorang dan tidak mendakwa orang lain.


MOTAC perkenal 13 SOP rancak sektor pelancongan

KUALA LUMPUR, 3 Syaaban 1442H, Rabu – Kementerian Pelancongan, Seni dan Budaya (MOTAC) menetapkan 13 prosedur operasi standard (SOP) bagi memastikan sektor pelancongan dan kebudayaan dapat dilaksanakan dalam norma baharu.

Menteri Pelancongan, Seni dan Budaya Datuk Nancy Shukri berkata SOP berkenaan dibentuk bagi membantu penggiat industri untuk terus berdaya saing dalam situasi pandemik COVID-19.

“SOP ini akan menjadi panduan kepada orang ramai serta penggiat industri bagi merancakkan sektor tersebut semasa pandemik ini.

“Penyediaan SOP ini melibatkan sesi libat urus antara MOTAC dengan pemain industri berkaitan pelancongan seperti hotel, taman tema dan agensi pelancongan,” katanya dalam kenyataan Setahun Malaysia Prihatin mengenai kementeriannya.

Beliau berkata meskipun sektor tersebut antara yang terjejas teruk sepanjang tempoh COVID-19 melanda negara, MOTAC tetap komited melipatgandakan usaha bagi memastikan industri itu terus bertahan dan pulih dengan segera seterusnya menyumbang kepada ekonomi negara.

Sementara itu, Nancy berkata melalui pendekatan responsif dan progresif, begitu banyak kejayaan dicapai oleh MOTAC selama setahun ini, yang mana boleh menjadi lembaran baharu dan pemangkin untuk industri tersebut bangkit semula.

Beliau berkata ini seterusnya membantu kelangsungan hidup para pekerja yang terlibat dalam rantaian sektor pelancongan dan kebudayaan.

“Kejayaan dicapai ketika menghadapi situasi penuh mencabar dalam tempoh setahun ini menunjukkan MOTAC sedar dan prihatin terhadap para penggiat industri yang sememangnya sangat terkesan dalam mendepani impak COVID-19 melanda negara.

“Saya menyeru agar semua ketua jabatan dan agensi di bawah MOTAC untuk terus berganding bahu dalam menerajui serta memulihkan industri pelancongan, seni dan budaya negara agar lebih maju dan berdaya saing pada masa hadapan,” katanya.

Nancy berkata selain memperkenalkan Dasar Pelancongan Negara 2020-2030, MOTAC juga telah melaksanakan Pelan Pemulihan Pelancongan 2020 yang dirangka melalui Pakej Rangsangan Ekonomi (PRE) melibatkan kerjasama penggiat industri.

Katanya, MOTAC juga komited memperkasakan industri kraf negara dengan membangunkan pelbagai inisiatif secara digital selaras dengan Industrial Revolution (IR 4.0), termasuk E-Kraf Bazar, MyCraftShoppe, CraftOnTheGo, Google Art and Culture.

“MOTAC juga melaksanakan Program Kemahiran dan Peningkatan Kemahiran (PENJANA) dengan menawarkan kemudahan latihan tenaga kerja baharu kepada belia, penganggur dan individu, selain menawarkan peluang pekerjaan bersama usahawan kraf terpilih,” katanya. – Bernama


Zahid Quraishi warga Islam pertama dilantik sebagai Hakim Persekutuan AS

WASHINGTON, 30 Syawal 1442H, Jumaat – Senat pada Khamis meluluskan pelantikan Zahid N. Quraishi, warganegara beragama Islam pertama yang dilantik sebagai hakim persekutuan dalam sejarah Amerika Syarikat (AS).

“Quraishi akan menjadi warga Islam AS pertama dalam sejarah AS untuk berkhidmat sebagai Hakim Persekutuan Artikel III. Islam adalah agama ketiga terbesar di AS dan beliau adalah yang pertama dilantik sebagai Hakim Artikel III,” kata Ketua Majoriti Senat Charles Schumer sebelum pengundian.

Senator meluluskan pelantikannya dengan 81 menyokong dan 16 membantah bagi mengesahkan Quraishi untuk menjadi hakim di mahkamah daerah New Jersey, lapor Xinhua yang memetik The Hill.

Seramai 32 senator daripada Parti Republikan menyokong Demokrat untuk meluluskan usul berkenaan, menurut laporan itu.

Quraishi, anak pendatang Pakistan, telah berkhidmat sebagai hakim di mahkamah AS sejak 2019, dan sebelum ini bertugas di Jabatan Keselamatan Dalam Negeri, pejabat peguam AS dan berkhidmat dalam tentera.

Beliau adalah calon kehakiman ketiga yang dilantik Demokrat sejak Joe Biden mengangkat sumpah mengetuai Rumah Putih. – Bernama


PM akan guna bahasa Melayu dalam mesyuarat antarabangsa

BANGI, 21 Syaaban 1443H, Khamis – Perdana Menteri, Datuk Seri Ismail Sabri Yaakob akan terus menggunakan bahasa Melayu dalam mesyuarat dan pertemuan antarabangsa, termasuk sidang kemuncak ASEAN serta Perhimpunan Agung Pertubuhan Bangsa-Bangsa Bersatu (PPB) tidak lama lagi.

Menteri Luar, Datuk Seri Saifuddin Abdullah berkata, penggunaan bahasa Melayu selaras dengan kerangka dasar luar Malaysia serta menyokong hasrat dan cita-cita Perdana Menteri yang mencadangkan bahasa Melayu digunakan sebagai bahasa kedua ASEAN.

“Bagi penggunaan bahasa Melayu di mesyuarat yang dihadiri Perdana Menteri ini akan diteruskan, termasuk dua mesyuarat besar yang akan dihadiri beliau tahun ini, iaitu sidang kemuncak ASEAN dan ucapan beliau di Perhimpunan Agung PBB.

“Kami juga akan secepat mungkin mula menghantar surat dari Kementerian Luar ke pihak negara asing menggunakan Bahasa Melayu, dan disediakan dengan terjemahan yang bersesuaian dengan mereka,” katanya seperti dipetik portal tempatan, hari ini.

Saifuddin menjelaskan, penghantaran surat ke negara lain menggunakan bahasa kebangsaan adalah amalan biasa bagi kebanyakan negara, contohnya negara Arab menghantar surat ke Wisma Putra menggunakan bahasa Arab dan disertakan dengan terjemahan dalam bahasa Inggeris.

“Kami akan memulakan misalnya menghantar surat atau perutusan ke negara Arab menggunakan bahasa Melayu dan ia akan diterjemahkan ke dalam bahasa Arab,” katanya.

Saifuddin berkata, pihaknya juga sudah memulakan usaha untuk meningkatkan penguasaan bahasa Melayu laras bidang perhubungan antarabangsa dalam kalangan diplomat negara.

Kementerian Luar juga akan memberi tumpuan untuk meningkatkan penguasaan diplomat negara bagi lima bahasa yang digunakan di PBB, iaitu bahasa Arab, Mandarin, Perancis, Russia dan Sepanyol, selain bahasa Inggeris, katanya.

“Kami sudah ada penutur bagi kelima-lima bahasa itu, tetapi kita perlu meningkatkan jumlah dan kualiti penutur dalam kalangan pegawai diplomat negara.

“Antara langkahnya ialah sebelum diplomat itu dihantar ke negara tertentu, misalnya negara Arab, kita pastikan mereka mengikuti kursus dan menguasai tahap minimum bahasa Arab atau mengutamakan pegawai yang menguasai bahasa itu,” katanya.

Saifuddin dalam masa sama berkata, pihaknya turut meneliti keperluan menubuhkan Unit Penterjemah di Wisma Putra, selain mencadangkan diwujudkan jawatan Atase Bahasa dan Kebudayaan.

“Institut Diplomasi dan Hubungan Luar Negeri (IDFR) telah bekerjasama dengan Dewan Bahasa dan Pustaka (DBP) untuk menterjemah istilah diplomatik daripada Bahasa Inggeris dan Bahasa Melayu.

“Selain, akan menerbitkan buku istilah diplomatik dalam Bahasa Melayu sebagai panduan untuk diplomat kita,” katanya.


MB Terengganu dicabar sumpah laknat, buktikan PAS tak rancang jatuhkan pemimpin UMNO

KUALA LUMPUR, 19 Ramadan 1443H, Khamis – Ketua Penerangan Barisan Nasional (BN) Selangor, Isham Jalil mencabar Naib Presiden PAS, Datuk Seri Dr Ahmad Samsuri Mokhtar membuat sumpah laknat bahawa partinya tiada rancangan jatuhkan pemimpin UMNO.

Isham berkata, penafian sahaja tidak cukup untuk membuatkan rakyat percaya pada kenyataan Menteri Besar Terengganu itu.

“Kalau betul semua perkara yang dalam minit mesyuarat itu tidak betul, suruh dia buat sumpah laknat.

“Setakat nafi-nafi sahaja rakyat sudah tidak percaya kepada ahli politik talam dua muka yang depan kata lain belakang buat lain,” katanya seperti dilapor portal tempatan, hari ini.

Terdahulu, tular beberapa dokumen minit mesyuarat Perikatan Nasional (PN) mengenai pertemuan antara Ahmad Samsuri dan Setiausaha Agung PAS, Datuk Seri Takiyuddin Hassan dengan beberapa pemimpin parti lain pada 24 dan 27 Mac disamping 4 dan 7 April lalu.

Menafikan dakwaan tersebut, Ahmad Samsuri turut menyifatkan butiran dokumen berkenaan adalah palsu dan sampah bagi memfitnah PAS serta PN.

Bagaimanapun, Ahmad Samsuri mengakui wujud pertemuan dengan pemimpin disebutkan dalam dokumen tular itu namun, butiran terperinci mengenainya adalah rekaan semata-mata.

Isham yang tidak berpuas hati dengan penafian itu meminta supaya pihak tersebut menjelaskan perkara sebenar yang dibincangkan dalam mesyuarat berkenaan.

“Samsuri kata dia tidak bincang seperti minit mesyuarat yang bocor itu. Habis kamu bincang apa? Bulan puasa jangan tipu,” katanya.


Bersatu Selangor tak pernah bincang tawaran MB untuk KJ

BANGI,17 Rejab 1444H, Rabu – Bersatu Selangor tidak pernah berbincang untuk memberi tawaran melantik Khairy Jamaluddin sebagai Menteri Besar sekiranya menang dalam Pilihan Raya Negeri (PRN) nanti.

Timbalan Pengerusi Bersatu Selangor, Datuk Dr Zulkafperi Hanapi mengesahkan tiada perbincangan diadakan dalam pimpinan Bersatu Selangor.

“Saya tidak tahu sekiranya pimpinan atas memberi tawaran kepada Khairy tetapi di peringkat Selangor, pelawaan itu tidak pernah dibuat,” katanya.

Bagaimanapun Bersatu sentiasa mengamalkan konsep terbuka untuk mana-mana pemimpin lain untuk bersama menyertai partinya.

Malah, beliau mengharapkan penyertaan pemimpin-pemimpin lain mampu mengukuhkan lagi Bersatu dalam memperjuangkan agenda penyatuan kaum Melayu di negara ini.

“Rakyat Selangor hari ini sudah matang dalam soal menentukan parti pilihan masing-masing dan yakin pengundi akan memberikan sokongan kepada Perikatan Nasional (PN) untuk membentuk kerajaan di negeri ini,” katanya.

Pada PRU15 lalu, PN berjaya menawan enam kerusi Parlimen di Selangor, iaitu Sabak Bernam, Sungai Besar, Hulu Selangor, Tanjong Karang, kapar dan Kuala Langat.

Manakala PH pula menang 16 kerusi di Parlimen.


7 kes hari ini

KUALA LUMPUR, 6 Zulhijjah 1441H, Isnin – Jumlah kes positif COVID-19 kembali mencatatkan satu angka hari ini, iaitu tujuh kes selepas kali terakhir mencatatkan satu angka pada 23 Julai.

Ketua Pengarah Kesihatan, Datuk Dr Noor Hisham Abdullah berkata, ini menjadikan jumlah kumulatif kes positif COVID-19 sebanyak 8,904 kes dan jumlah kes aktif dengan kebolehjangkitan sebanyak 179 kes.

“Daripada tujuh kes baharu, empat kes adalah kes import yang telah mendapat jangkitan di luar negara yang melibatkan tiga warganegara dan satu bukan warganegara yang berkahwin dengan rakyat Malaysia,” katanya semasa sidang akhbar perkembangan COVID-19 hari ini yang disiarkan menerusi Radio Televisyen Malaysia (RTM).

Sebanyak empat kes import adalah dari Pakistan (satu kes di Sabah); Rusia (satu kes di Selangor); Australia (satu kes di Kuala Lumpur); dan Indonesia (satu kes di Kuala Lumpur).

Dr Noor Hisham turut memaklumkan ketiga-tiga kes penularan tempatan hanya melibatkan warganegara di Sabah. – Bernama


Kecelaruan pemimpin UMNO sukar tawan hati pengundi Terengganu

Oleh Zuhayati Yazid

BANGI, 7 Zulhijjah 1444H, Isnin – PAS diyakini akan terus mentadbir Terengganu dan mendapat tempat di hati rakyat pada Pilihan Raya Negeri (PRN) nanti.

Penganalisis politik, Dr Ahmad Atory Hussain yakin berdasarkan pentabiran PAS dalam tempoh lima tahun ini, parti itu berjaya mengekalkan integriti yang tinggi terutama dalam menjaga kebajikan dan keselesaan rakyat.

Katanya, rakyat lebih selesa di bawah pemerintahan Menteri Besarnya, Datuk Seri Ahmad Samsuri Mokhtar yang kekal bersih tanpa sebarang kes penyalahgunaan kuasa dan rasuah.

“Bahkan, tiada juga kes salah laku babitkan pegawai kerajaan atau aktiviti yang tidak bermanfaat.

“Ini kerana Ahmad Samsuri memiliki integiriti tinggi, beliau mengamalkan konsep adil melibatkan pemberian subsidi kepada mereka yang layak tidak kira daripada parti apa.

“Ini berbeza di zaman pemerintahan UMNO, tiada integriti selain mengutamakan puak mereka sendiri walaupun terdapat peruntukan daripada Pusat,” katanya ketika dihubungi Ismaweb.net.

Terdahulu, timbul isu kononnya Terengganu bakal mengikut jejak langkah negeri jirannya, Kelantan yang mundur dalam pelbagai aspek pembangunan jika PAS terus diberi mandat mentadbir negeri itu pada PRN akan datang.

Pengerusi Barisan Nasional (BN) Terengganu, Datuk Seri Ahmad Said berkata, perkara itu tidak mustahil apabila mengambil kira ketiadaan sebarang pembaharuan atau kemajuan ketara dibawa ke Terengganu sejak PAS merampas negeri itu daripada BN pada PRU14.

Dr Ahmad Atory mengakui pelik dengan kenyataan Ahmad apabila terlalu yakin untuk UMNO merampas semula Terengganu, walhal rakyat di kawasannya sendiri pun menolak dirinya.

Hal ini terbukti apabila Ahmad tewas di kawasan sendiri pada Pilihan Raya Umum ke-15 (PRU15) lalu.

Keadaan itu jelas menunjukkan penyokong kuatnya menolak dan tidak mustahil penyokong UMNO lain juga tidak senang dengan keperibadian bekas Menteri Besar itu sendiri.

“Sebenarnya, kebobrokan dan kecelaruan pemimpin tertinggi UMNO turut mempengaruhi undi rakyat.

“…sama ada mereka kembali kepada UMNO atau terus kekal dengan PAS,” katanya.


Syria tarik balik buku teks hina agama

AL-BAB, 22 Rabiulakhir 1443H, Sabtu – Pihak berkuasa tempatan di wilayah utara Syria yang dikawal Turki, menarik balik buku teks sekolah yang mencetuskan kemarahan susulan penggunaan ilustrasi dilihat sebagai menggambarkan Nabi Muhammad ﷺ, kata pegawai tempatan.

Buku yang dikeluarkan Kementerian Pendidikan Turki dan diedarkan pada Khamis lalu mengandungi ilustrasi yang disifatkan oleh penduduk sebagai menghina agama.

Salah satu imej terkandung dalam buku itu menunjukkan seorang lelaki berjanggut memakai baju sejuk berwarna merah jambu dan seluar ‘burgundy’ sedang menjemput anak perempuannya turun dari sebuah bas sekolah.

‘Nabi menjemput anak perempuan, Fatima’ – demikian tajuk tertera pada muka surat terbabit, tanpa merujuk kepada imej berkenaan secara khusus.

AFP memetik pegawai pendidikan tempatan, Jumaa Kazkaz sebagai berkata, keputusan untuk menarik balik buku itu dari beberapa sekolah di kawasan utara Syria yang dikawal Ankara telah diambil setelah berunding dengan pegawai Turki.

Kawasan itu termasuk bandar Al-Bab di mana penduduk telah memberi amaran melakukan protes dan bandar Jarablus yang penduduknya membakar salinan buku tersebut.

“Telah diputuskan terdapat isu yang tidak boleh diterima dari segi pendidikan agama dalam kandungan buku pendidikan agama.

“…Walaupun pihak penerbitan berkaitan memohon maaf dengan menyatakan terdapat kesilapan dan kesalahan dalam kandungan, insiden itu sedang disiasat dari pelbagai perspektif,” kata Pejabat Gabenor Gaziatep di tenggara Turki. – Agensi


PRU15: UMNO terdesak, bakal longgok muka-muka lama

Oleh Zuhayati Yazid

BANGI, 28 Muharam 1444H, Jumaat – Ternyata UMNO sangat terdesak apabila memutuskan tidak meletak kriteria, asalkan calon boleh membawa kemenangan pada Pilihan Raya Umum ke-15 (PRU15).

Pengakuan berterus-terang tersebut memberi gambaran jelas UMNO kini berdepan masalah dalaman sehingga tiada pelapis yang layak diangkat sebagai calon yang sesuai, demikian kata Presiden BERJASA, Ustaz Zamani Ibrahim.

“Keadaan ini menggambarkan UMNO hari ini tiada lagi tokoh kepimpinan untuk dihidangkan kepada rakyat yang sememangnya menanti kepimpinan baharu.

“UMNO sebaliknya hanya melonggokkan pemimpin muka-muka lama yang tiada motivasi dan hanya pandai bercakap besar tentang kuasa, kejayaan dan kekayaan selain tiada agenda negara.

“Keadaan ini juga membuktikan UMNO sebenarnya tangkap muat sahaja dengan calon kerana mereka sebenarnya sudah bimbang dengan kepimpinan baharu yang lebih berwibawa seperti Gerakan Tanah Air (GTA),” katanya ketika dihubungi Ismaweb.net, hari ini.

Mengulas lanjut Haji Zamani menegaskan, sangat tidak wajar keputusan pimpinan UMNO untuk meletakkan sesiapa calon asalkan boleh membawa kemenangan.

Ini kerana pemilihan dan kriteria individu untuk menjadi calon dan kemudian diangkat sebagai pemimpin masyarakat adalah perkara penting.

Katanya, keadaan berkenaan jauh berbeza dalam GTA hari ini yang sangat teliti membuat pemilihan.

“Bukan sahaja dari segi kelayakan dan umur tetapi kita lebih memikirkan tanggungjawab supaya calon yang dipilih diyakini boleh menggalas sebagai pemimpin yang berwibawa,” katanya.

Mengulas lanjut beliau menjelaskan, pemilihan calon sewajarnya menjadi kriteria penting memandangkan individu yang dicalonkan adalah individu yang layak membentuk kerajaan, membela rakyat dan membina masa depan negara.

Katanya, dalam BERJASA dan juga GTA semua yang layak diangkat menjadi calon perlu melalui tapisan sahaja, tetapi perlu bersih dan bebas daripada masalah jenayah.

Selain diyakini dapat membina negara dan menjadi pemimpin kepada masyarakat, katanya.

Beliau pada masa sama menegaskan, BERJASA dan GTA juga akan menampilkan lebih 80 peratus calon muda dan berwibawa yang akan bertanding pada PRU15 nanti.

Pemilihan berkenaan bukan sekadar dipilih kerana golongan muda profesional namun bersesuaian dengan peredaran semasa yang memerlukan golongan muda menjadi pelapis dan pembina acuan negara di masa depan.

Khamis lalu,Timbalan Pengerusi Barisan Nasional (BN), Datuk Seri Mohamad Hasan, berkata, parti itu hanya akan meletakkan calon boleh menang pada PRU-15, tanpa mengira peringkat umur mereka.

Malah, tiada kriteria tertentu asalkan boleh memberi kemenangan kepada partinya.


Polis siasat video wanita persenda anggota bawahan

BANGI, 27 Zulkaedah 1444H, Jumaat – Polis membuka dua kertas siasatan berhubung video tular yang memaparkan seorang wanita menghina dua pegawai polis di sebuah kedai makan di Taman Sri Gombak, Batu Caves, semalam.

Dalam kejadian kira-kira jam 12 tengah hari itu, wanita berkenaan bertindak memarahi anggota polis bertugas kerana membuat bising di rumah jiran.

Ketua Polis Selangor, Datuk Hussein Omar Khan berkata, suspek kemudiannya memperkenalkan diri sebagai penjawat awam dengan nada suara yang tinggi dan mengatakan ingin menahan pengadu atas alasan pengadu telah membuat bising.

“Suspek kemudian mengugut untuk memukul pengadu dan turut memarahi semua orang yang berada di tempat kejadian.

“Suspek juga turut mempersenda pegawai rendah polis dan tidak memberikan kerjasama untuk menunjukkan kad kuasa apabila diminta,” katanya dalam kenyataan hari ini.

Susulan itu, dua kertas siasatan telah dibuka di bawah Seksyen 506 Kanun Keseksaan seterusnya, Seksyen 186 Kanun Keseksaan dan Seksyen 14 Akta Kesalahan Kecil 1955 kerana menghalang penjawat awam menjalankan tugas dan menggunakan perkataan yang kurang sopan, aib atau menghina.

Hussein berkata, hasil pemeriksaan lanjut mendapati terdapat dua video yang tular di media sosial berhubung kejadian itu.

“Bertindak atas maklumat, suspek telah dikenalpasti dan telah dipanggil ke Bahagian Siasatan Jenayah Ibu Pejabat Daerah Gombak untuk siasatan selanjutnya,” katanya.

Beliau turut menasihati orang ramai agar tidak terus menularkan video itu dan memberikan komen-komen yang boleh menggugat ketenteraman awam serta tidak mengganggu proses siasatan.


Filem Mat Kilau tonjol jati diri kaum Melayu Islam yang membanggakan

BANGI, 7 Zulhijjah 1443H, Khamis – Filem yang mendapat sambutan luar biasa – Mat Kilau Kebangkitan Pahlawan – semakin laris selepas mengutip lebih RM50 juta.

Justeru, tidak mustahil filem epik Melayu yang mencetuskan fenomena itu menyaingi kutipan paling tinggi di pawagam Malaysia iaitu filem Avengers: Endgame yang ditayangkan pada 2019 memandangkan panggung wayang ketika ini dilihat masih lagi penuh.

Pengerusi Gabungan Pertubuhan Masyarakat Sivil Malaysia (MACSA), Lukman Sheriff Alias berkata, filem Mat Kilau menunjukkan kewujudan satu ‘underserve market’ yang menantikan-nantikan genre tokoh pahlawan berkenaan.

“Market ini rupanya besar dan memang lumayan bagi produksi filem. Susah saya nak jelaskan dengan tepat genre ini.

“Mungkin boleh diklasifikasikan sebagai satu filem untuk keluarga yang penuh aksi, bersifat sejarah campur fiksyen dan menonjolkan jati diri dan keterampilan kaum Melayu Islam yang boleh dibanggakan. Ada ‘feel good factor’,” katanya menerusi kenyataan di laman Facebook beliau, hari ini.

Lantaran itu, beliau berpendapat sepatutnya lebih banyak filem genre seperti ini dihasilkan.

“Kalau kita boleh bangun filem-filem sebegini dengan baik, tidak mustahil satu hari nanti kita boleh hasilkan ‘blockbuster’ dunia seperti siri Etugrul yang berada dalam genre yang sama. Kita pula yang eksport budaya kita ke dunia.

“Etugrul menunjukkan kita bagaimana ‘story telling’ sejarah fiksyen tidak perlu sangat ikut acuan Barat. Tidak perlu adegan ranjang untuk laku. Tidak perlu watak hero orang Barat. Kita cuma paparkan budaya kita sendiri dengan lebih menarik.

“Malah Etugrul menunjukkan kita boleh masukkan elemen dakwah agama dalam filem dan masih menjadikannya menarik untuk orang ramai. Paparan pengalaman hidup ulama dalam Etugrul sungguh ‘refreshing’ dari filem-filem Hollywood,” katanya.


Aidilfitri: Tiada cuaca signifikan, ekstrem dijangka berlaku

KUALA LUMPUR, 29 Ramadan 1443H, Ahad – Tiada cuaca yang signifikan dan ekstrem dijangka berlaku semasa sambutan Aidilfitri, menurut Jabatan Meteorologi Malaysia (MetMalaysia).

Bagaimanapun, kejadian ribut petir dijangka boleh berlaku pada sebelah pagi Selasa (3 Mei) di satu dua tempat di Perlis, Pulau Pinang, Kedah, Perak, Selangor, Johor barat, Sabah (Bahagian Kudat dan Sandakan) dan Sarawak (Bahagian Sarikei, Mukah dan Sibu).

Menurut kenyataan MetMalaysia hari ini, ribut petir juga dijangka berlaku pada sebelah petang di beberapa tempat di barat Sabah dan Labuan serta satu dua tempat di Perlis, Kedah, Pulau Pinang, Perak, Johor Timur, Pahang, Kelantan, Terengganu, Sabah (Bahagian Sandakan), barat dan tengah Sarawak.

Ribut petir turut diramalkan berlaku pada sebelah malam di satu dua tempat di Perlis, Kedah, Pulau Pinang, Pahang, Kelantan, Terengganu, Sabah (Bahagian Pedalaman dan Sandakan) dan Sarawak (Bahagian Kapit, Miri dan Limbang).

Kenyataan itu turut memaklumkan ribut petir dijangka berlaku di satu dua tempat di Pulau Pinang dan di kawasan pantai di Kedah, Perak, Selangor, Johor barat dan Sabah (Bahagian Kudat dan Sandakan) pada pagi Rabu (4 Mei).

Selain itu, keadaan itu juga dijangka berlaku pada sebelah petang di satu dua tempat di Perlis, Kedah, Pulau Pinang, Perak, Johor Timur, Pahang, Kelantan, Terengganu, Sarawak, Sabah dan Labuan serta ribut petir diramal berlaku pada sebelah malam di satu dua tempat di Perlis, Kedah, Pulau Pinang, Pahang, Kelantan, Terengganu, Sabah (Bahagian Pedalaman dan Pantai Barat) dan Sarawak (Bahagian Kapit, Miri dan Limbang)

“Orang ramai dinasihatkan supaya mengambil langkah berjaga-jaga sekiranya berlaku kejadian ribut petir,” menurut kenyataan itu.

Maklumat lanjut mengenai cuaca terkini boleh didapati di laman web www.met.gov.my. – Bernama


Pencerobohan haram Israel burukkan lagi keadaan di Jenin

KAHERAH, 1 Zulhijjah 1444H, Selasa – Mesir mengutuk serbuan rejim pengganas Israel di bandar Jenin, Tebing Barat, yang menyebabkan rakyat Palestin terbunuh dan berpuluh-puluh cedera, lapor Agensi Anadolu.

Dalam satu kenyataan, Kementerian Luar Mesir berkata, pihaknya menolak sepenuhnya terhadap pencerobohan rejim Zionis yang bercanggah dengan undang-undang antarabangsa dan resolusi legitimasi antarabangsa.

“Serangan ini hanya akan memburukkan lagi keadaan, berisiko untuk menyebabkan keadaan menjadi tidak terkawal.

“Paling ketara menjejaskan usaha untuk meredakan ketegangan di Wilayah Pendudukan,” tambahnya.

Tentera haram Israel menyerbu bandar Jenin awal Isnin untuk menangkap dua rakyat Palestin, mencetuskan bantahan daripada kalangan penduduk tempatan.

Menurut Kementerian Kesihatan, tiga rakyat Palestin terbunuh dan 45 lagi cedera semasa serbuan itu, manakala tujuh tentera Israel turut cedera.

Tentera pengganas Israel melepaskan peluru berpandu dari helikopter ke arah bangunan kediaman di bandar itu semasa serbuan buat kali pertama sejak 2002.

Ketegangan semakin memuncak di Tebing Barat yang Diduduki sejak beberapa bulan kebelakangan ini, dengan serangan berulang kali oleh puak Israel ke atas bandar-bandar Palestin.

Hampir 165 rakyat Palestin telah dibunuh oleh tentera haram Israel sejak awal tahun ini, menurut angka Palestin.

Sekurang-kurangnya 21 warga Israel turut terbunuh dalam serangan berasingan dalam tempoh yang sama. -Agensi


Tun M enggan tinggalkan politik

PUTRAJAYA, 6 Ramadan 1444H, Selasa  – Bekas Perdana Menteri, Tun Dr Mahathir Mohamad memberi reaksi dingin terhadap cadangan seorang ahli ekonomi supaya beliau menjauhi politik dan kekal menjadi negarawan.

Sebagai respons kepada nasihat Prof Jomo Kwame Sundaram, pemimpin berumur 97 tahun itu berkata, beliau tidak semestinya mengikut nasihat pakar ekonomi berkenaan.

“Itu pendapat Jomo, tidak semestinya saya ikut pendapat dia… tapi berlaku ini (desakan) bukan kerana saya terbabit tetapi kerana Datuk Seri Anwar sebut kesalahan saya.

“Tidak ada kena mengena sama ada saya aktif dalam politik atau pun tidak,” kata Dr Mahathir, yang kini bersama Parti Bumiputera Perkasa Malaysia (Putra).

Pada forum anjuran Persatuan Oxford dan Cambridge Malaysia semalam, Jomo berkata, Dr Mahathir ‘degil’ dan tidak mengendahkan nasihatnya untuk mengambil peranan sebagai negarawan ulung daripada terus aktif dalam politik.

“Saya memberitahunya bahawa daripada terus terlibat dalam politik, dia patut mengambil peranan sebagai negarawan ulung.

“Dan seperti biasa, dia tidak mengendahkan nasihat saya,” kata Jomo.

Dr Mahathir pula berkata, beliau akan terus aktif dalam politik demi kemakmuran negara.

“Berpolitik demi negara, orang datang minta tolong takkan saya hendak kata.. maaf, tidak boleh tolong pasal saya hendak rehat.. saya ada pendapat dan ada pandangan.

“Bila orang minta supaya saya beri pendapat, saya sedia beri pendapat,” katanya.


Konflik Russia-Ukraine jadi pengajaran, pertahanan negara perlu kesiapsiagaan

BANGI, 28 Rejab 1443H, Rabu – Kementerian Pertahanan digesa untuk segera mempersiapkan dan memantapkan aset pertahanan negara.

Saranan itu disuarakan Presiden BERJASA, Ustaz Zamani Ibrahim susulan melihat konflik ketenteraan yang semakin meruncing antara Russia dan Ukraine.

Khamis lalu, Presiden Russia, Vladimir Putin mengisytiharkan perang ke atas Ukraine.

Media antarabangsa melaporkan Putin telah mengarahkan pencerobohan ke atas Ukraine, menyifatkan ia sebagai ‘operasi ketenteraan khas’ dan bukan bertujuan menduduki negara itu.

Lantaran itu, Ustaz Zamani menyatakan pendirian bahawa tindakan Putin adalah tidak bertanggungjawab.

Beliau menegaskan bahawa mana-mana negara tidak boleh sesuka hati menceroboh kedaulatan sesebuah negara, sehingga mencederakan rakyat awam yang tidak bersalah.

“Kerajaan Malaysia sepatutnya mengutuk serangan Russia ke atas Ukraine ini seperti mana kita mengutuk pencerobohan haram Zionis Israel ke atas Palestin,” tegasnya menerusi satu kenyataan hari ini.

Dalam perkembangan sama, Ustaz Zamani tidak menolak kemungkinan bahawa negara ini akan mengalami nasib yang sama suatu hari nanti.

Atas dasar itu, beliau menggesa kesiapsiagaan pertahanan negara dari pelbagai sudut.

“Apapun, saya ucapkan tahniah pada Datuk Seri Hishammuddin Hussein atas tambahan aset enam helikopter penyerang ringan MD530G baru-baru ini,” katanya.


Negara haram Israel lakukan dasar apartheid terhadap rakyat Palestin

NEW YORK, 15 Ramadan 1442H, Selasa – Kumpulan pemerhati antarabangsa hari ini menuduh negara pengganas Israel menjalankan dasar apartheid dan penganiayaan terhadap rakyat Palestin dan minoriti Arabnya yang lain.

Kumpulan Pemerhati Hak Asasi Manusia (HRW) menerbitkan laporan setebal 213 halaman mengatakan, pihaknya tidak berniat untuk membandingkan Israel dengan era apartheid Afrika Selatan, melainkan untuk menilai ‘sama ada tindakan dan polisi tertentu’ merupakan apartheid sebagaimana yang ditentukan di bawah undang-undang antarabangsa.

Kementerian Luar Israel bagaimanapun menolak dakwaan itu dan menyifatkan ia sebagai ‘tidak masuk akal dan tidak benar’.

Kementerian turut menuduh HRW – yang berpusat di New York – menyimpan ‘agenda anti-Israel’, mengatakan kumpulan itu telah berusaha ‘selama bertahun-tahun untuk mempromosikan boikot terhadap Israel’.

Dalam laporannya, HRW berkata, sekatan Israel terhadap pergerakan rakyat Palestin dan penyitaan tanah milik mereka untuk penempatan orang Yahudi di wilayah yang diduduki dalam perang Timur Tengah 1967, sebagai contoh dasar yang dikatakannya jenayah apartheid dan penganiayaan.

“Di seluruh Israel dan (wilayah Palestin), pihak berkuasa Israel mengejar niat untuk mempertahankan penguasaan ke atas rakyat Palestin dengan menjalankan kawalan ke atas tanah dan demografi untuk kepentingan orang Yahudi Israel,” kata laporan itu.

“Atas dasar itu, laporan membuat kesimpulan bahawa para pegawai Israel telah melakukan jenayah terhadap kemanusiaan apartheid dan penganiayaan,” seperti yang didefinisikan di bawah Konvensyen Apartheid 1973 dan Statut Rom 1998.

Beberapa minggu lalu, Mahkamah Jenayah Antarabangsa (ICC) mengumumkan akan menyiasat jenayah perang di Tebing Barat yang dijajah Israel dan Semenanjung Gaza. – Agensi


25 juta untuk universiti swasta, kerajaan patut tak perlu layan

Oleh Zuhayati Yazid

BANGI, 8 Jamadilawal 1443H, Isnin – Tiada sebarang keperluan mendesak untuk kerajaan menambah peruntukan yang diberikan kepada Universiti Institut Perubatan, Sains dan Teknologi Asia (AIMST).

Hal ini kerana status universiti berkenaan sebagai milik swasta dan menjadi tanggungjawab kerajaan untuk mengutamakan sekolah di bawah kelolaannya.

Presiden Ikatan Guru-Guru Muslim Malaysia (iGuru), Ustaz Mohd Azizee Hasan berpendapat, adalah lebih baik peruntukan tersebut disalurkan kepada sekolah arus perdana khusus di kawasan pedalaman.

“Sepatutnya kerajaan tidak perlu melayan permintaan tersebut kerana telah diberikan sebelum ini, keadaan ini boleh menimbulkan ketidakpuasan hati pihak lain.

“Tidak mustahil dengan keputusan kerajaan menyalurkan peruntukan kepada MIC, parti lain turut menuntut perkara yang sama,” katanya kepada Ismaweb.net, hari ini.

Mengulas lanjut, beliau berkata, dengan jumlah peruntukan yang sangat besar itu ia mampu membantu sekolah-sekolah kerajaan kini berdepan pelbagai masalah susulan daripada penularan COVID-19.

“Sekiranya disalurkan kepada sekolah-sekolah kebangsaan pasti membawa banyak manfaat ke arah kebaikan murid-murid kita terutama dalam usaha membaik pulih sekolah-sekolah yang uzur.

“Bukan itu sahaja, infrastuktur sekolah-sekolah daif juga boleh dibaik pulih daripada peruntukan berkenaan,” katanya.

Semalam, kerajaan mengumumkan peruntukan tambahan sebanyak RM5 juta kepada RM25 juta setahun untuk Universiti AIMST, mulai tahun depan daripada RM20 juta sebelum ini.

Perkara itu diumumkan Perdana Menteri, Datuk Seri Ismail Sabri Yaakob ketika berucap pada Perhimpunan Agung MIC ke-75.

Universiti AIMST menawarkan jurusan perubatan, sains dan teknologi merupakan universiti swasta di bawah Institut Pembangunan Pendidikan Maju (MIED), yang dimiliki MIC dan berpusat di Merbok, Kedah.


PdPR turut liputi bahan pembelajaran manual

KLUANG, 26 Syawal 1442H, Isnin – Pelaksanaan kaedah Pengajaran dan Pembelajaran di Rumah (PdPR) tidak hanya meliputi pembelajaran dalam talian semata-mata, sebaliknya turut merangkumi bahan bantuan pembelajaran berbentuk manual.

Menteri Kanan Pendidikan Datuk Dr Radzi Jidin berkata bahan manual itu boleh disediakan mengikut kesesuaian guru dan murid di sesebuah sekolah, setelah melihat kekangan yang dihadapi.

“Banyak pendekatan yang boleh digunakan antaranya menyiapkan bahan-bahan manual untuk dihantar terus kepada murid atau disediakan di sekolah untuk diambil oleh ibu bapa. Ia bukan semata-mata secara dalam talian.

“Pelbagai kaedah yang dirasakan sesuai boleh dilakukan kerana kita sedar ada sekolah atau murid di kawasan luar bandar tidak mempunyai akses kepada internet, jadi alternatif lain harus digunakan,” kata beliau kepada pemberita selepas penyerahan set komputer riba secara pandu lalu kepada 71 pelajar Sekolah Menengah Kebangsaan Felda Kahang Timur, di sini hari ini.

Radzi menambah bagi menyokong pelaksanaan PdPR itu, kementerian juga telah memperkenalkan beberapa saluran televisyen (tv) pendidikan termasuk DidikTV.

Katanya bagi DidikTV, kementerian mendapat maklum balas yang cukup baik apabila ramai ibu bapa dan murid berpuas hati dengan kaedah dan kualiti penyampaian pembelajaran yang ditunjukkan guru terlibat.

Sementara itu, ditanya berhubung isu kelemahan capaian internet bagi pelaksanaan PdPR di kawasan luar bandar, Radzi berkata beliau pasti Kementerian Komunikasi dan Multimedia (KKMM) sedang melihat dan memberikan keutamaan kepada usaha penyediaan akses internet kepada seluruh kawasan dalam negara.

Terdahulu, kumpulan pelajar yang menerima bantuan komputer riba beserta kad data internet sebanyak 15GB sebulan selama setahun, merupakan anak generasi kedua peneroka Felda dalam kalangan B40 yang telah disaring daripada keseluruhan 417 pelajar Tingkatan 3 di sekolah berkenaan.

Menurut bapa kepada seorang penerima, Hashim Ahmad, 54, pemberian peralatan terbabit akan dapat meningkatkan tumpuan anaknya Mohd Syafiq Haiqal, 15, dalam mengikuti PdPR.

“Sebelum ini, pembelajaran sedikit sukar kerana hanya menggunakan telefon bimbit, menyebabkan dia kurang fokus. Jadi saya berterima kasih atas bantuan ini kerana ia akan lebih membantu anak saya mengikuti sesi pembelajaran,” katanya.

Sementara itu, ibu kepada seorang lagi penerima, Norina Bohari, 39, pula meluahkan rasa syukur kerana anaknya tersenarai sebagai penerima bantuan.

“Saya tidak bekerja manakala suami hanya bekerja di kilang papan. Jadi kami memang kurang mampu untuk membeli komputer riba untuk kegunaan anak kami,” katanya. – Bernama


Ramai doa parti Melayu bersatu, tak kurang juga harap kehancuran

BANGI, 21 Syaaban 1442H, Sabtu – Muafakat Nasional (MN) ditubuhkan semata-mata untuk memperkasakan umat Islam yang menjadi majoriti rakyat Malaysia, sekali gus memberi jaminan keselamatan dan kebajikan untuk kumpulan minoriti.

Ahli Jawatankuasa PAS Pusat, Datuk Dr Mohd Khairuddin Aman Razali berkata, agenda MN menolak sebarang muafakat atau kerjasama dengan mana-mana golongan yang menolak Islam atau tidak mesra Islam seperti mana telah ditunjukkan oleh DAP dan PKR ketika mentadbir negara bersama Pakatan Harapan (PH).

“Justeru, slogan ‘No DAP, No PKR’ sentiasa dilaungkan dan dijadikan asas persefahaman. Malah, PAS keluar daripada Pakatan Rakyat pada 2015 juga atas asas menolak agenda DAP dan PKR yang dilihat songsang tidak menguntungkan Islam.

“Inilah yang dimaksudkan oleh Presiden PAS dalam tulisan terkini iaitu kerjasama mestilah berasaskan dua perkara; pertamanya dengan golongan yang tidak ‘ekstrem’ dan keduanya dengan golongan bukan bersifat ‘liberal,” katanya dalam satu kenyataan, hari ini.

Beliau menjelaskan, dalam meluruskan asas muafakat, Presiden menegaskan kepentingan menjaga muafakat semua parti termasuk UMNO dan Parti Pribumi Bersatu Malaysia (Bersatu).

“Bersama UMNO dipertegaskan slogan perkukuhkan MN. Bersama Bersatu pula di pertegaskan slogan mempertahankan PN yang PAS dan UMNO juga menjadi sebahagian kerajaannya.

“Tidak mungkin kerajaan yang ditubuhkan dan diuruskan bersama cuba diruntuhkan pula sehinggalah berlakunya PRU seterusnya,” katanya.

Sehubungan itu, Mohd Khairuddin berkata, kesatuan di kalangan pemimpin sangat penting dalam mendepani pelbagai isu rakyat ketika dalam suasana pandemik COVID-19 dan kesuraman ekonomi.

Kesatuan ini juga menjadi asas kestabilan kerajaan, katanya lagi.

“Kerajaan perlu dilihat sentiasa memperjuangkan isu dan kepentingan rakyat. Kritikan yang dibuat mestilah dengan hasrat ke arah memperkasakan kerajaan bersama.

“Tidak wajar isyarat yang salah disampaikan kepada rakyat yang sedang berhadapan dengan isu kesusahan ekonomi dan pengangguran akibat pandemik COVID-19.

“Kesatuan umat ini tidak mudah. Laluannya berliku. Ramai yang sedang mendoakan kejayaan kesatuan ini sepertimana adanya golongan yang mengharapkan kehancuran perpaduan ini kerana kepentingan peribadi sendiri. Ayuhlah umat terus bersatu di atas asas muafakat yang telus dan tulus,” katanya.


Bajet 2024: Tumpu tingkat infrastruktur 5G, tangani ancaman keselamatan siber

KUALA LUMPUR, 14 Rabiulawal 1445H, Sabtu – Belanjawan 2024 perlu mencerminkan keutamaan negara dalam memacu sektor digital dan teknologi jalur lebar mudah alih selular generasi kelima (5G) menerusi pelaburan yang tepat dan strategi bijak bagi mengatasi isu berkaitan liputan lemah, masalah rangkaian serta berkenaan caj perkhidmatan.

Presiden Persatuan Pengguna Siber Malaysia (MCCA), Siraj Jalil berkata ini memandangkan dunia digital kini banyak dipenuhi teknologi seperti kecerdasan buatan (AI), realiti terimbuh (AR), realiti maya (VR), Internet kebendaan (IoT) sekali gus merancakkan dunia siber negara.

Katanya, perkara itu menuntut agar infrastruktur berkaitan 5G dan keselamatan siber diberi keutamaan dalam Belanjawan 2024 bagi memastikan Malaysia berada di barisan hadapan dalam mendepani revolusi digital.

“Namun, infrastruktur sahaja tidak mencukupi. Kita perlu memastikan rakyat Malaysia dilengkapi dengan kemahiran yang diperlukan untuk memanfaatkan potensi penuh teknologi baharu ini. Ini bermakna melabur dalam program latihan dan pendidikan digital, terutamanya yang berkaitan dengan 5G

“Penglibatan sektor swasta adalah kunci untuk mempercepat pengembangan teknologi 5G. Melalui kerjasama kerajaan dan swasta, kita boleh menggabungkan sumber daya dan kepakaran untuk memastikan Malaysia berada di garisan depan revolusi 5G,” katanya kepada Bernama.

Katanya kerajaan juga harus memberi tumpuan mengenai keselamatan siber, memandangkan peningkatan kesalinghubungan jaringan Internet turut menyebabkan ancaman keselamatan yang perlu dipandang serius kerajaan.

“Kerajaan perlu melabur dalam inisiatif keselamatan siber, mempercepatkan pembentukan Akta Keselamatan Siber, Suruhanjaya Keselamatan Siber dan menaik taraf Unit Jenayah Siber Multimedia Polis Diraja Malaysia (PDRM) kepada Jabatan Jenayah Siber untuk melindungi data dan privasi rakyat daripada penjenayah siber,” katanya.

Sementara itu, Ketua Pegawai Eksekutif Yayasan Digital Malaysia Nasru Syazwan Nawai berkata dengan perkembangan pesat ke arah pendigitalan yang menyaksikan banyak sektor dan industri mula ke arah pendigitalan, isu keselamatan siber perlu diberi perhatian terutamanya dari aspek perundangan.

Ini bagi memastikan keterjaminan dalam dunia digital dan pengguna boleh dilindungi daripada isu seperti kebocoran data, serangan perisian tebusan, percubaan pengintipan siber dan penipuan siber, katanya.

“Kita mahu bukan saja dari sudut aplikasi tapi juga dasar, akta perundangan, penguatkuasaan sehinggalah ke sistem dapat dipantau atau dikawal sekiranya berlaku contohnya sekiranya ada isu berkaitan scammer ini, kita perlu ada akta jelas sekiranya pelaku ditangkap,” katanya.

Kerajaan Perpaduan menerusi Belanjawan 2023 memperuntukkan RM10 juta kepada Pusat Respons Scam Kebangsaan (NSRC) untuk menaik taraf peralatan dan memulakan kempen kesedaran serta mempromosikan talian hotline 997.

Sementara itu Profesor di Pusat Pengajian Komunikasi dan Media Kolej Pengajian Pengkomputeran, Informatik dan Media Universiti Teknologi Mara Prof Datuk Dr Ismail Sualman berkata usaha mempercepatkan rangkaian 5G penting diberikan tumpuan kerana ia mampu menjadi pemangkin kepada perkembangan ekonomi digital.

Katanya ia lebih-lebih lagi dalam memacu perkembangan pelbagai sektor termasuk pendidikan, hiburan, kesihatan dan e-dagang.

Menurut beliau walaupun pelaksanaan 5G memberikan cabaran besar termasuk pelaburan infrastruktur dan kebimbangan mengenai keselamatan dan privasi, ia perlu diatasi dengan membangunkan rangka kerja kawal selia yang sesuai untuk memastikan penggunaan 5G berjaya memacu produktiviti.

Belanjawan 2024 dijangka dibentang di Parlimen pada 13 Oktober ini. – Bernama


Bajet 2023 sekadar halwa sedapkan telinga sebelum bubar Parlimen

BANGI, 13 Rabiulawal 1444H, Isnin – Perikatan Nasional (PN) memberi jaminan akan membentangkan belanjawan yang lebih baik sekiranya menubuhkan kerajaan pada Pilihan Raya Umum ke-15 (PRU15).

Pengerusinya, Tan Sri Muhyiddin Yassin berkata, pengalaman memimpin kerajaan PN hampir 17 bulan lalu, membuktikan masalah rakyat dapat diurus dengan cekap menerusi pakej rangsangan diperkenalkan yang telah menyelamatkan banyak perniagaan, individu dan orang miskin.

Beliau menyifatkan Bajet 2023 yang dibentangkan Jumaat lalu hanya sekadar halwa telinga untuk menyedapkan hati sekiranya Parlimen dibubarkan dalam waktu terdekat.

“Bajet sudah bentang, kalaulah jadi (Isnin) Parlimen dibubarkan, apa jadi dengan belanjawan itu? Adakah sekadar halwa untuk sedapkan telinga jika berhenti di situ (tidak diluluskan Parlimen)?

“Bila PN menang nanti, kita bentang (bajet yang) Insya-Allah lebih baik,” katanya seperti dipetik media tempatan, hari ini.

Jumaat lalu, Menteri Kewangan, Tengku Datuk Seri Zafrul Tengku Abdul Aziz berkata, RM372.3 bilion diperuntukkan bagi Bajet 2023 berbanding RM332.1 bilion pada 2022.

Katanya, dengan tekad ‘Keluarga Malaysia, Makmur Bersama’, bajet itu akan memastikan kesejahteraan rakyat, kelangsungan perniagaan, kemakmuran ekonomi dan kecekapan perkhidmatan kerajaan.

Dalam perkembangan lain, Muhyiddin yang juga Presiden Bersatu berkata, beliau yakin dan optimis PN Perak berupaya memenangi PRU15 kali ini dengan berpandangan bahawa kemenangan di Perak menjadi indikator kemenangan bagi PN di Malaysia secara amnya termasuk merampas Johor.

Katanya, dari segi persiapan dan gerak kerja jentera yang ditunjukkan ketiga-tiga parti kompenan iaitu Bersatu, Pas dan Gerakan memberi peluang tinggi untuk menang di negeri itu.

“Saya sudah dapat rasakan Perak boleh menang, nampak ada harapan baik.

“Kalau menang peringkat Perak, menang seluruh negara, harap Johor pun menang jugalah,” katanya.


SPR tunggu pemakluman kekosongan kerusi Parlimen Pulai, DUN Simpang Jeram

KUALA LUMPUR, 6 Muharram 1445H, Isnin – Suruhanjaya Pilihan Raya (SPR) masih menunggu pemakluman rasmi daripada Speaker Dewan Rakyat dan Speaker Dewan Undangan Negeri (DUN) Johor berhubung notis kekosongan kerusi Parlimen Pulai dan DUN Simpang Jeram susulan penyandangnya meninggal dunia.

Setiausaha SPR, Datuk Ikmalrudin Ishak berkata, mesyuarat khas untuk menentukan writ-writ penting pilihan raya, akan ditentukan suruhanjaya itu sebaik menerima notis kekosongan daripada kedua-dua speaker.

“Kami tunggu pemakluman rasmi kekosongan Parlimen dari Speaker Dewan Rakyat dan DUN Johor dari Speaker Johor,” katanya kepada Bernama di sini hari ini.

Pilihan Raya Kecil (PRK) kedua-dua kawasan itu perlu diadakan susulan kematian penyandangnya  Datuk Seri Salahuddin Ayub yang juga Menteri Perdagangan Dalam Negeri dan Kos Sara Hidup, semalam.

Salahuddin, 61, meninggal dunia di Hospital Sultanah Bahiyah di Alor Setar, Kedah pada 9.23 malam tadi (Ahad) setelah ditidurkan selepas menjalani pembedahan akibat pendarahan otak. – Bernama


Jepun henti guna 1.6 juta vaksin Moderna dilapor tercemar

TOKYO, 17 Muharram 1443H, Khamis – Jepun akan menghentikan penggunaan 1.63 juta dos vaksin Moderna, susulan terdapat laporan pencemaran berlaku di dalam beberapa botol, kata pengeluar ubat Takeda dan Kementerian Kesihatan pada Khamis.

Takeda, yang bertanggungjawab atas penjualan dan pengedaran vaksin Moderna di Jepun berkata, pihaknya menerima laporan daripada beberapa pusat vaksinasi mengenai penemuan bahan asing di dalam botol yang belum dibuka.

“Setelah berunding dengan Kementerian Kesihatan, kami memutuskan untuk menangguhkan penggunaan vaksin itu mulai 26 Ogos,” katanya.

Firma itu juga memaklumkan telah memberitahu pihak Moderna dan meminta siasatan segera dibuat.

Bagaimanapun, tiada maklum balas segera daripada pihak Moderna berhubung permintaan itu.

Takeda tidak memperincikan sifat pencemaran itu, tetapi mendakwa belum menerima laporan mengenai masalah kesihatan yang timbul akibat daripada dos tercemar berkenaan.

Sementara itu, Kementerian Kesihatan Jepun akan bekerjasama dengan Takeda untuk mendapatkan dos alternatif bagi mengelakkan gangguan pada program vaksinasi negara.

Setakat ini, kira-kira 43 peratus penduduk Jepun telah diberikan vaksin sepenuhnya, namun negara itu kini berdepan lonjakan kes COVID-19 yang disebabkan oleh varian Delta. – Agensi


Dr Siti A’iasah dilantik Ketua Pengarah Agensi Nuklear Malaysia

PUTRAJAYA, 20 Safar 1442H, Khamis – Timbalan Ketua Pengarah Program Teknikal Agensi Nuklear Malaysia (ANM) Dr Siti A’iasah Hashim dilantik sebagai Ketua Pengarah agensi berkenaan, berkuat kuasa semalam.

Siti A’iasah menggantikan Dr Mohd Abd Wahab Yusof yang bersara pada 21 September lepas, menurut ANM dalam kenyataan hari ini.

“Pelantikan Siti A’iasah dibuat berdasarkan kelayakan, pengalaman dan pengetahuan beliau khususnya dalam bidang penyelidikan bagi membolehkan beliau menerajui kepimpinan ANM dan seterusnya meneruskan kecemerlangan bagi mencapai matlamat kemajuan pembangunan dan penyelidikan,” katanya.

Siti A’iasah mendapat Ijazah Pertama Kejuruteraan (Elektrik) daripada University of New South Wales, Australia pada 1987 dan Ijazah Kedoktoran dalam bidang Fizik Gunaan (Kawalan Pencemaran Udara) daripada Universiti Malaya pada 2015.

Sementara itu, mantan Pengarah Bahagian Agro dan BioSains Dr Abdul Rahim Harun pula dilantik sebagai Timbalan Ketua Pengarah (Program Perkhidmatan Teknikal) ANM, juga berkuat kuasa semalam.

Abdul Rahim merupakan pakar nuklear dalam bidang pembaikan mutasi tanaman pernah menjalankan beberapa misi pakar bagi pihak Agensi Tenaga Atom Antarabangsa (IAEA) di Laos dan Mauritius. – Bernama


Mesir buka sempadan Rafah, benarkan rakyat Palestin terkandas pulang

KAHERAH, 10 Zulhijjah 1442H, Selasa – Mesir membuka jalan sempadan Rafah dengan Semenanjung Gaza semalam, bagi membolehkan rakyat Palestin yang terkandas pulang dan menyambut Aidiladha bersama keluarga, menurut kedutaan Palestin di Kaherah.

Kedutaan mengatakan bahawa warga Palestin telah terkandas di lapangan terbang Kaherah selama berminggu-minggu sejak penyeberangan terakhir dibuka pada bulan Mei, berikutan pengeboman pengganas Israel selama 11 hari di wilayah yang dikepung.

Pembukaan sempadan membolehkan para pelajar, aktivis kemanusiaan dan mereka yang memerlukan rawatan perubatan untuk meninggalkan wilayah terkepung.

Hampir 100 orang dilaporkan telah merentasi sempadan.

Namun, dimaklumkan bahawa sempadan akan ditutup semula mulai esok setelah Aidiladha.

Sempadan Rafah adalah titik keluar utama bagi dua juta penduduk Gaza.

Negara tidak diiktiraf Israel telah melakukan pengepungan selama 13 tahun di Semenanjung Gaza yang telah disokong oleh Mesir. – Agensi


Cuba keluar dari Sudan, ribuan terkandas di pesisir Laut Merah

KHARTOUM, 15 Syawal 1444H, Sabtu – Hanadi Al-Sir adalah antara ribuan yang bergegas ke Pelabuhan Sudan bagi menaiki bot atau kapal terbang untuk melarikan diri dari pertempuran sengit antara Angkatan Tentera Sudan dan pasukan separa tentera Rapid Support Forces (RSF).

Sepuluh hari kemudian dia masih berkhemah dengan cuaca panas terik di bandar Laut Merah, bersama orang lain menunggu di khemah dan tempat perlindungan untuk mendapatkan tiket.

“Saya tidur di atas tanah dan tidak mempunyai wang untuk menempah bilik hotel. Tiada perkhidmatan di sini,” kata wanita berusia 37 tahun itu.

Bilik hotel berharga sehingga $100 (RM443) satu malam, terlalu banyak untuk kebanyakan pelarian yang terpaksa tidur di taman awam, di bawah pokok dan di luar bangunan kerajaan.

Persatuan Bangsa-bangsa Bersatu (PBB) dan misi diplomatik asing telah menubuhkan pangkalan di Sudan dan berebut mendapatkan ruang.

Arab Saudi, yang terletak di seberang Laut Merah dari Pelabuhan Sudan, berkata ia telah memindahkan hampir 8,000 orang.

“Apa yang saya dapat hanyalah janji kosong tetapi saya tidak tahu bila kami akan dipindahkan,” kata jurutera Sudan, Ahmed Hassan, seorang penduduk Arab Saudi.

Pemilik restoran, Abu Munir berkata, dia adalah salah seorang daripada 5,000 rakyat Syria yang menunggu untuk keluar.

“Saya datang ke sini sembilan tahun lalu melarikan diri dari perang dan kini perang menghalau kami keluar di Sudan,” katanya.

Pertempuran berdarah antara tentera Sudan dan RSF tercetus sejak 15 April lalu dan masih berlarutan sehingga kini, meskipun beberapa usaha gencatan senjata dilaksanakan. -Agensi


DOSM laksana soal selidik tentukan tanda aras baharu kemiskinan

KOTA BHARU, 14 Syawal 1443H, Ahad – Jabatan Perangkaan Malaysia (DOSM) sedang menjalan soal selidik mengenai pendapatan dan perbelanjaan isi rumah di seluruh negara yang dijangka siap hujung tahun ini, kata Menteri di Jabatan Perdana Menteri (Ekonomi) Datuk Seri Mustapa Mohamed.

Beliau berkata, apabila soal selidik itu siap nanti, negara dijangka memiliki tanda aras baharu paras kemiskinan serta pendapatan bagi golongan B40, M40 dan T20.

Katanya, soal selidik tersebut dilakukan dalam tempoh dua hingga tiga tahun sekali, dan ketika ini data yang digunakan berdasarkan soal selidik pada 2019.

“Pendapatan turun naik lebih-lebih lagi dalam tempoh COVID-19, tidak adil kalau semua soal selidik dibuat dalam tempoh tersebut.

“Kini dalam peralihan ke fasa endemik, rakyat sudah bekerja dan pendapatan pun meningkat, jadi kita mahu pendapatan itu benar-benar mencerminkan keadaan semasa,” katanya.

Mengulas lanjut, Mustapa berkata, soal selidik baharu antara lain bertujuan membuat pemutihan kadar kemiskinan tegar di negara ini.

“Pertengahan tahun lepas, miskin tegar Malaysia ialah 262,000 keluarga, tetapi pada Februari tahun ini jumlahnya ialah 210,000 manakala pada 15 April  terus menurun kepada 195,664,” katanya. – Bernama


Hanya dua jam berada dalam premis peruncitan, pusat beli-belah

PUTRAJAYA, 11 Syawal 1442H, Ahad – Tempoh pelanggan boleh berada di dalam semua premis peruncitan termasuk pusat beli-belah dihadkan kepada maksimum dua jam, berkuat kuasa 25 Mei ini, kata Menteri Perdagangan Dalam Negeri dan Hal Ehwal Pengguna Datuk Seri Alexander Nanta Linggi.

Beliau berkata, itu antara prosedur operasi standard (SOP) yang dikemas kini bagi sektor perdagangan pengedaran termasuk peruncitan, pemborongan dan pengedaran, susulan pengumuman pelaksanaan Perintah Kawalan Pergerakan (PKP) 3.0 yang lebih ketat semalam.

Turut dikemas kini ialah waktu operasi sektor perdagangan pengedaran termasuk semua  premis peruncitan, pemborongan, pengedaran dan restoran dihadkan dari 8 pagi hingga 8 malam.

“Bagi kedai farmasi dan penjagaan diri pula,  waktu operasi kekal dari 8 pagi hingga 10 malam kecuali yang tersenarai di bawah aktiviti yang tidak dibenarkan seperti spa, wellness dan perkhidmatan manicure dan pedicure,” katanya dalam kenyataan hari ini.

Nanta berkata, penambahbaikan lain yang dilaksanakan ialah mewajibkan had jumlah pelanggan di dalam semua premis peruncitan termasuk kompleks beli-belah dalam satu-satu masa mengikut keluasan premis perniagaan dengan penetapan satu orang bagi setiap empat meter per persegi.

Had kapasiti pekerja bagi semua premis peruncitan, pemborongan, pengedaran dan kompleks beli-belah termasuk pengurusan, operasi dan sokongan pula ditetapkan sebanyak 60 peratus, katanya.

Bagi premis peruncitan yang tersenarai di bawah Sistem Hotspot Identification for Dynamic Engagement (HIDE) yang masih berisiko tinggi selepas penilaian risiko dibuat oleh Kementerian Kesihatan (KKM), ia akan ditutup serta-merta selama tiga hari bagi tujuan sanitasi, katanya.

“Penambahbaikan dan sekatan tambahan ini akan berkuat kuasa pada 25 Mei ini di seluruh negara,” kata Nanta yang memohon pemain industri di bawah sektor perdagangan pengedaran memastikan pematuhan SOP tersebut oleh pekerja dan pelanggan.

“Pemilik-pemilik premis perniagaan juga hendaklah sentiasa proaktif, peka dan memastikan pematuhan SOP sentiasa berada di tahap yang maksimum bagi memastikan keselamatan premis masing-masing dan orang ramai dapat terpelihara,” katanya.

Nanta berkata, Kementerian Perdagangan Dalam Negeri dan Hal Ehwal Pengguna (KPDNHEP) akan menggerakkan 2,262 pegawai penguat kuasa di seluruh negara untuk memastikan pematuhan SOP yang diperketatkan itu di semua premis perniagaan peruncitan, pemborongan, restoran dan pengedaran.

“Penguat kuasa KPDNHEP juga akan bertindak memperhebat pemeriksaan premis-premis perniagaan termasuk pada hujung minggu dan hari cuti,” katanya.

Beliau menegaskan, KPDNHEP sebagai antara agensi yang diperturunkan kuasa bagi menguatkuasakan PKP di bawah Akta Pencegahan dan Pengawalan Penyakit Berjangkit 1988  tidak akan berkompromi dalam mengambil tindakan tegas termasuk mengenakan kompaun.

“Kementerian juga tidak teragak-agak untuk mencadangkan kepada Majlis Keselamatan Negara untuk menutup serta-merta mana-mana premis yang didapati tidak mematuhi SOP PKP yang diperketatkan ini,” katanya.

Nanta berkata, kerjasama semua pihak pada masa ini adalah amat penting bagi memastikan penularan COVID-19 dapat diatasi segera di samping dapat mengekalkan kelangsungan ekonomi negara.


Gempa bumi sederhana gegar Kepulauan Izu, Jepun

HONG KONG, 21 Rabiulakhir 1443H, Jumaat – Gempa bumi berukuran 5.7 pada skala Richter menggegarkan Kepulauan Izu, Jepun, pada 07:14:04 GMT, Jumaat, menurut Kajian Geologi Amerika Syarikat.

Pusat gempa adalah pada kedalaman 10.0 kilometer iaitu 29.0063 darjah utara dan 142.3645 darjah timur, lapor Xinhua. – Bernama


Pembelajaran tulisan Jawi di SJK, SK diteruskan

BANGI, 21 Rabiulakhir 1442H, Isnin – Pengajaran dan pembelajaran tulisan Jawi dalam mata pelajaran Bahasa Melayu di Sekolah Jenis Kebangsaan (SJK) dan Sekolah Kebangsaan (SK) pada 2021 diteruskan.

Perkara itu dimaklumkan Timbalan Menteri Pendidikan, Muslimin Yahaya berdasarkan keputusan Jemaah Menteri pada 14 Ogos tahun lalu yang memutuskan supaya pengenalan tulisan Jawi tetap diteruskan di SJK dan SK.

“Inilah keputusan dibuat Jemaah Menteri dan pada dasarnya kita mengikut arahan diputuskan oleh Jemaah Menteri.

“Elemen pengukuhan Jawi dalam kalangan murid dilaksanakan melalui aktiviti pengayaan seperti membina modul pemulihan Jawi dengan lebih mudah dan menarik untuk murid yang kurang menguasai Jawi,” katanya seperti dilapor Berita Harian hari ini.

Beliau menjawab pertanyaan tambahan Sabri Azit (Pas-Jerai) mengenai sama ada kerajaan akan meneruskan pembelajaran tulisan Jawi di SJK dan SK.

Mengulas lanjut, Muslimin berkata, asas pengajaran tulisan Jawi kerana ia adalah sebahagian daripada seni, warisan dan sejarah yang perlu dihargai dan diperkayakan.

“Sebenarnya (pengajaran) tulisan Jawi bukan seperti yang dimomokkan sesetengah pihak, kita bukan mengajar menulis dan membaca atau mengajar 30 huruf dalam ‘Alif, ba, ta’. Ini sekadar proses pengecaman.

“Contohnya dalam wang kertas kita ada tulisan Jawi di belakangnya. Ada tulisan Bank Negara Malaysia dan Ringgit Malaysia dalam tulisan Jawi. Jadi, dalam pengenalan tulisan Jawi bagi (murid) Tahap 2 Tahun 4 bermula tahun ini, hanyalah proses pengecaman yang perlu mereka pelajari,” katanya.


Serpihan dipercayai komponen kapal selam TNI ditemukan

JAKARTA, 12 Ramadan 1442H, Sabtu – Beberapa serpihan dan barangan dipercayai komponen kapal selam KRI Nanggala 402 milik Angkatan Laut Tentera Indonesia (TNI) yang hilang Rabu lepas serta kesan tumpahan minyak ditemukan di perairan Bali.

Panglima TNI Hadi Tjahjanto dalam sidang media yang disiarkan menerusi youtube rasmi TNI (Puspen TNI) berkata dasar laut lokasi penemuan serpihan, barangan dan kesan tumpahan minyak itu pada kedalaman 850 meter.

Hadi Tjahjanto berkata kapal berkenaan yang diletakkan “submissed” sebelum ini atau terputus hubungan, kini diletakkan “menuju fasa tenggelam” (subsunk).

“Awal pagi tadi (jam 3 pagi) adalah batas akhir live support berupa ketersediaan oksigen di (kapal) Nanggala selama 72 jam, (oksigen kapal yang boleh bertahan selepas dilaporkan hilang dan dipercayai “blackout”),” katanya.

Antara barangan yang ditemukan pasukan pencari ialah bekas pelaras torpedo, paip pendingin, botol berwarna jingga dan sejadah.

KRI Nanggala 402 yang membawa 53 kru, dilaporkan terputus hubungan jam 4.25 pagi Rabu ketika dalam misi latihan penembakan torpedo, yang turut disertai 21 kapal TNI yang lain bersama lima pesawat tempur serta satu lagi kapal selam yang lain. – Bernama


Inflasi keseluruhan meningkat 4.7 peratus pada Ogos 2022: BNM

KUALA LUMPUR, 3 Rabiulawal 1444H, Jumaat – Inflasi keseluruhan meningkat kepada 4.7 peratus pada Ogos 2022 daripada 4.4 peratus pada Julai, selaras dengan jangkaan pasaran, menurut Bank Negara Malaysia (BNM).

Bank pusat berkata, inflasi teras meningkat kepada 3.8 peratus pada bulan tersebut berbanding 3.4 peratus pada bulan sebelumnya.

“Peningkatan ini sebahagian besarnya mencerminkan harga yang lebih tinggi untuk sewaan dan makanan di luar rumah. Walaupun inflasi tahunan lebih tinggi, 10 daripada 12 kategori Indeks Harga Pengguna (IHP) utama mencatatkan peningkatan bulan ke bulan yang sederhana,” menurut BNM dalam kenyataan, hari ini.

Menurut bank pusat, pembiayaan bersih meningkat sebanyak 6.1 peratus pada akhir Ogos berbanding 5.3 peratus pada Julai, didorong oleh pertumbuhan yang lebih tinggi bagi pinjaman terkumpul (6.8 peratus; Julai: 5.9 peratus) dan bon korporat (4.3 peratus; Julai: 3.7 peratus).

Pinjaman isi rumah terkumpul meningkat sebanyak 6.5 peratus (Julai: 6.1 peratus) dalam keadaan pertumbuhan yang stabil merentas kebanyakan tujuan.

“Yang penting, pertumbuhan pengeluaran pinjaman mencerminkan pertumbuhan permohonan pinjaman yang mampan, terutamanya untuk pembelian rumah dan kereta,” katanya.

Bagi sektor perniagaan, pertumbuhan pinjaman terkumpul meningkat kepada 6.7 peratus (Julai: 5.9 peratus), didorong terutamanya oleh sektor perdagangan borong, perkilangan dan utiliti.

Mengikut segmen, aliran kredit khususnya kepada Perusahaan Kecil dan Sederhana terus tersedia, dengan pertumbuhan pinjaman terkumpul yang lebih tinggi pada 7.5 peratus (Julai: 6.6 peratus).

Bank pusat berkata keadaan kewangan global menjadi ketat apabila Rizab Persekutuan Amerika Syarikat (AS) menegaskan komitmennya untuk menurunkan inflasi AS meskipun jangkaan pertumbuhan AS lebih rendah.

“Bagaimanapun, pelarasan pasaran kewangan domestik kekal teratur dalam keadaan volatiliti pertukaran asing yang rendah dan jumlah dagangan yang mencukupi.

“Kadar hasil Bon Kerajaan Malaysia 10 tahun meningkat 10 mata asas (bps) seiring dengan kadar hasil bon Perbendaharaan AS 10 tahun yang lebih tinggi (45.4 bps),” katanya.

Mengenai ringgit, BNM berkata mata wang tempatan itu menurun nilai sebanyak 0.8 peratus berikutan nilai dolar AS yang terus kukuh, manakala FBM KLCI meningkat sebanyak 1.3 peratus, disokong oleh aliran masuk asing dan pertumbuhan Keluaran Dalam Negara Kasar suku kedua Malaysia yang lebih kukuh daripada jangkaan.

“Sistem perbankan terus mencatatkan kedudukan permodalan yang kukuh untuk menghadapi kemungkinan tekanan dan terus menyokong aliran kredit ke dalam ekonomi.

“Keadaan ini membolehkan beberapa bank mengekalkan pembayaran dividen pada bulan tersebut. Pada akhir Ogos, sistem perbankan mencatatkan lebihan penampan modal sebanyak RM126.7 bilion,” katanya.

Menurut BNM, daya tahan institusi perbankan terus disokong oleh kualiti aset yang kukuh dan nisbah pinjaman terjejas kasar dan bersih keseluruhan pada amnya kekal stabil, masing-masing pada 1.84 peratus (Julai: 1.85 peratus) dan 1.1 peratus (Julai: 1.2 peratus).

Nisbah perlindungan kerugian pinjaman (termasuk rizab pengawalseliaan) kekal pada tahap berhemat iaitu 113.7 peratus daripada pinjaman terjejas, dengan jumlah peruntukan mencakupi 1.8 peratus daripada jumlah pinjaman.

Setakat akhir Ogos, sistem perbankan mencatatkan jumlah peruntukan dan rizab pengawalseliaan sebanyak RM41.5 bilion, kata BNM.


Hampir 20,000 rakyat Sudan lari ke sempadan Chad

KHARTOUM, 30 Ramadan 1444H, Jumaat – Ribuan rakyat Sudan menyeberang ke Chad untuk melarikan diri dari pertempuran berdarah di wilayah barat Darfur, manakala beribu-ribu lagi beredar keluar dari Khartoum ketika gencatan senjata terbaharu gagal.

Agensi pelarian Persatuan Bangsa-bangsa Bersatu (PBB) dan Program Makanan Sedunia (WFP) berkata, kira-kira 10,000 hingga 20,000 orang yang melarikan diri daripada pertempuran berlindung di kampung di sepanjang sempadan dalam Chad.

Angkatan Tentera Sudan dan pasukan separa tentera Rapid Support Forces (RSF) memulakan perebutan kuasa ganas hujung minggu lalu.

Setakat ini pertempuran antara mereka telah membunuh lebih 330 orang, menyebabkan Sudan menjadi negara yang bergantung kepada bantuan makanan – yang digelar bencana kemanusiaan oleh PBB.

Saksi mata di bandar El-Obeid, timur Darfur, menggambarkan pertempuran antara pihak tentera dan RSF, serta aktiviti rompakan berleluasa berlaku di seluruh bandar.

Ramai penduduk tempatan lain yang masih terperangkap, bersama-sama dengan ribuan warga asing, di bandar yang semakin merosot menjadi zon perang.

Kenderaan hangus boleh dilihat dengan banyak di jalanan dan bangunan dipenuhi dengan kesan peluru , termasuk hospital yang kini ditutup dan mayat tidak dikebumikan.

Malah sebelum berlakunya konflik, dianggarkan satu perempat daripada penduduk Sudan menghadapi kelaparan teruk, namun WFP terpaksa menghentikan salah satu operasi global terbesarnya di negara itu pada hari Sabtu selepas tiga pekerja terbunuh.

Pihak Chad berkata, mereka sudah menghentikan dan melucutkan senjata kontinjen Sudan seramai 320 askar pada hari Isnin, manakala RSF telah mengembalikan tentera Mesir yang telah ditawannya di pangkalan Merowe utara pada hujung minggu lalu.-Agensi


DAP ‘bermuka-muka’ konon parti terbuka

BANGI, 13 Syawal 1444H, Khamis – BERJASA mendakwa DAP hanyalah bermuka-muka kononnya sebuah parti terbuka yang ‘multi-racial’ (berbilang kaum), sedangkan perjuangan menjadikan Malaysia negara sekular terus diusahakan secara diam.

Atas sebab itu, Ketua Pemuda BERJASA, Fahmi Bazlan menyifatkan kenyataan Ong Kian Ming menerusi satu rancangan podcast baru-baru ini, jelas menunjukkan bahawa DAP hanya mahu ‘memperkuda’ ahli mereka yang berbangsa Melayu dan beragama Islam demi perjuangan berkenaan.

Beliau merujuk kenyataan Kian Ming yang juga bekas Ahli Parlimen Bangi bahawa DAP seolah-olah memerlukan ahli berkredibiliti dari kalangan ahli politik Melayu untuk diangkat sebagai Perdana Menteri.

“Kerana DAP memerlukan calon perdana menteri dan anda berdua sesuai dengan kriterianya,” kata Kian Ming merujuk kepada Khairy Jamaluddin dan Shahril Hamdan dalam rancangan podcast Keluar Sekejap pada episod bertajuk ‘Kenapa Melayu Tak Suka DAP? OKM Keluar Sekejap atau Sendiri?’

Menilai perkara itu, Fahmi berkata, ini menunjukkan kelunakan mereka beragenda jahat untuk menguasai Malaysia bagi menjayakan misi mereka menghapuskan keistimewaan Melayu dan agama Islam sebagai agama Persekutuan.

“Mereka juga hanya bermuka-muka menjadi parti terbuka yang ‘multi-racial’, padahal hakikatnya perjuangan menjadikan Malaysia negara sekular terus berjalan secara diam-diam, umpama api dalam sekam.

“Sekarang ini pun, para ahli DAP berbangsa Melayu tidak diberikan posisi strategik dalam parti dan hanya digunakan sebagai poster boys/girls bagi menarik lebih berbangsa Melayu,” katanya.

Untuk rekod, DAP telah mencalonkan Syahredzan Johan di kerusi Parlimen Bangi dan memenanginya pada Pilihan Raya Umum Ke-15 (PRU15) lalu.

Selain itu, DAP juga memiliki calon Melayu lain seperti Tengku Zulpuri Shah Raja Puji (Ahli Parlimen Raub), Zairil Khir Johari (ADUN Tanjung Bungah), Dr Abdul Aziz Bari (ADUN Tebing Tinggi), Sheikh Umar Bagharib Ali (ADUN Paloh), Young Syefura Othman (ADUN Ketari), Edry Faizal Edry Yusof (ADUN Dusun Tua), Syerleena Abdul Rashid (ADUN Seri Delima) dan Jamaliah Jamaluddin (ADUN Bandar Utama).


Trafik perlahan di lebuh raya utama

KUALA LUMPUR, 11 Zulhijjah 1441H, Sabtu – Aliran trafik di beberapa lebuh raya utama didapati perlahan petang ini, berikutan orang ramai mula pulang ke rumah masing-masing selepas menyambut Aidiladha di kampung halaman.

Jurucakap PLUS Malaysia Berhad ketika dihubungi berkata, setakat 4.30 petang, aliran trafik ke arah selatan negara perlahan di kawasan Seberang Jaya ke Prai, sebelum Plaza Juru arah selatan, Bukit Tambun ke Jawi, sebelum Terowong Menora ke Ipoh, Gopeng ke Tapah dan Sungkai ke Slim River.

Beliau berkata, trafik dilaporkan perlahan bagi perjalanan ke arah utara iaitu Simpang Ampat ke Hentian Pedas Linggi susulan kemalangan di Km217.4.

Bagaimanapun, aliran trafik di Lebuhraya Pantai Timur (LPT) 1 dan LPT 2 didapati lancar di kedua-dua arah setakat ini, demikian menurut jurucakap Lembaga Lebuhraya Malaysia (LLM).

Orang ramai boleh mendapatkan maklumat trafik terkini menerusi talian bebas tol Plusline di 1800-88-0000 dan laman Twitter di www.twitter.com/plustrafik atau talian LLM di 1-800-88-7752 serta laman Twitter di www.twitter.com/llminfotrafik. -Bernama


Tanah 50,000 hektar untuk projek tanaman padi Sabah, Sarawak

SEBUYAU, 1 Rabiulawal 1445H, Ahad – Kawasan seluas 50,000 hektar di Sabah dan Sarawak telah dikenal pasti untuk pelaksanaan projek penanaman padi, kata Timbalan Perdana Menteri, Datuk Seri Dr Ahmad Zahid Hamidi.

Beliau berkata, perkara itu telah dipersetujui secara prinsip oleh Premier Sarawak Tan Sri Abang Johari Tun Openg, namun pelaksanaannya memerlukan sedikit masa.

“Peruntukan yang dikeluarkan oleh Kementerian Kemajuan Desa dan Wilayah perlu dikoordinasikan dengan Kementerian Pemodenan Pertanian Sarawak, selain itu perlu juga dapatkan persetujuan dari pemilik tanah (untuk pelaksanaan projek), terutamanya yang melibatkan Tanah Adat.

“Jenis padi yang akan ditanam pula adalah mengikut kesesuaian tanah di Sabah dan Sarawak. Saya fikir kosnya di sini agak tinggi, namun itu perkara kedua, apa yang penting mesti ada kemampuan sara diri, maknanya self-sufficiency untuk bekalan beras,” katanya.

Beliau yang juga Menteri Kemajuan Desa dan Wilayah berkata demikian selepas menghadiri program Santuni Rakyat di Sekolah Kebangsaaan Haji Bujang, Sebangan dekat sini yang turut dihadiri oleh Timbalan Menterinya, Datuk Rubiah Wang dan Menteri Utiliti dan Komunikasi Sarawak, Datuk Julaihi Narawi.

Zahid berkata, penduduk di kawasan luar bandar dan pedalaman wajib diberikan keutamaan untuk sebarang projek pembangunan terutama di Sarawak, dengan 1.4 juta penduduknya tinggal di kawasan luar bandar dan pedalaman.

“Sarawak telah mencapai kemerdekaan selama 60 tahun, adalah menjadi tanggungjawab bersama kerajaan persekutuan dan negeri membangunkan kawasan luar bandar dan pedalaman,” katanya.

Zahid turut mengumumkan peruntukan RM10 juta khusus bagi pembinaan Pusat Giat Mara di Sebangan yang akan dilaksanakan pada tahun ini. – Bernama


Empat rentung kenderaan terbabas ke bawah jambatan sebelum terbakar

SHAH ALAM, 19 Ramadan 1442H, Sabtu – Empat maut apabila kenderaan yang dinaiki mereka terbabas dan terjunam ke bawah jejambat Lebuhraya Lembah Klang Selatan (SKVE) dan terbakar sepenuhnya di Jalan Teratai Batu 10 Kampung Kebun Bharu, Telok Panglima Garang awal pagi tadi.

Pengarah Jabatan Bomba dan Penyelamat Malaysia (JBPM) Selangor, Norazam Khamis berkata, pihaknya menerima panggilan kecemasan pada 1.10 pagi dan sepasukan anggota dari Balai Bomba dan Penyelamat (BBP) Telok Panglima Garang bergegas ke lokasi kejadian.

“Selepas selesai pemadaman sebuah kereta Mercedes didapati terdapat empat mangsa yang tidak diketahui identiti dan jantina.

“Kerja-kerja mengeluarkan mangsa telah selesai dilaksanakan dan seterusnya diserahkan kepada pihak Polis Diraja Malaysia untuk tindakan selanjutnya,” katanya dalam kenyataan hari ini. – Bernama


Bazar: Kerajaan negeri disaran ikut SOP kerajaan Persekutuan

KUALA LUMPUR, 30 Syaaban 1442H, Isnin – Kerajaan negeri disaran untuk mengikuti prosedur operasi standard (SOP) yang dikeluarkan kerajaan Persekutuan bagi menyeragamkan peraturan serta mengelakkan kekeliruan dalam kalangan rakyat di negeri-negeri.

Menteri Kanan (Kluster Keselamatan) Datuk Seri Ismail Sabri Yaakob bagaimanapun berkata kerajaan negeri boleh mengetatkan SOP yang ditetapkan kerajaan Persekutuan sekiranya perlu bagi mereka untuk mengawal keadaan di negeri masing-masing.

“(Apabila) Majlis Keselamatan Negara (MKN) menetapkan SOP, sepatutnya ia diikuti oleh setiap negeri di seluruh negara, tetapi kami berpandangan kerajaan negeri boleh menggunakan budi bicara mereka berdasarkan kes yang berlaku di negeri mereka.

“… saya telah berbincang dengan Kementerian Kesihatan (KKM) bahawa kerajaan negeri boleh membuat peraturan yang lebih ketat jika mereka merasakan itu perlu, yang tidak dibenarkan adalah melonggarkan SOP yang telah ditetapkan oleh kerajaan Persekutuan,” katanya pada sidang media mengenai Perintah Kawalan Pergerakan Bersyarat (PKPB) dan PKP Pemulihan (PKPP) di sini, hari ini.

Semalam, kerajaan negeri Kelantan mengumumkan bazar Ramadan dan Aidilfitri di seluruh negeri itu dibatalkan walaupun kerajaan Persekutuan sebelum itu telah meluluskan pembukaan bazar itu untuk tahun ini.

Sementara itu, Ismail Sabri berkata rakyat yang enggan mengambil suntikan vaksin COVID-19 tidak boleh dihukum kerana perkara tersebut bukan diwajibkan dan ia adalah pilihan kepada orang ramai.

Bagaimanapun, beliau menyeru rakyat untuk mengambil suntikan vaksin demi kepentingan kesihatan mereka dan masyarakat sekeliling.

“Pengambilan vaksin ini bukan diwajibkan tetapi diberi pilihan kepada rakyat… Kita tidak boleh hukum (mereka yang tidak mahu mengambil vaksin) tetapi mohon mereka untuk mengambil vaksin demi kesihatan,” katanya.

Jelasnya lagi, setakat ini kerajaan masih belum membuat perbincangan mengenai pengambilan vaksin untuk rakyat yang ingin ke luar negara dan perkara tersebut tertakluk kepada negara yang ingin dilawati.

Beliau memberi contoh kerajaan Arab Saudi yang berkemungkinan mewajibkan suntikan vaksin COVID-19 kepada jemaah yang akan menunaikan haji tahun ini dan perkara tersebut masih dalam perbincangan. – Bernama


Jais tak sekat festival Bon Odori

BANGI, 8 Zulkaedah 1443H, Rabu – Sultan Selangor, Sultan Sharafuddin Idris Shah telah menitahkan untuk Jabatan Agama Islam Selangor (Jais) tidak mengambil pendirian dan sikap menyekat festival Bon Odori dari terus dijalankan.

Malah, Jais juga dititah supaya tidak menghalang mana-mana individu untuk menghadiri perayaan Buddha Jepun yang dijadual diadakan di Kompleks Sukan Negara Shah Alam pada 16 Julai depan.

Pengarah Jais, Datuk Mohd Shahzihan Ahmad berkata, Sultan Sharafuddin tidak berkenan apa-apa keputusan atau ketetapan mengenai perkara seumpama ini disimpulkan dengan tergesa-gesa tanpa kajian serta penelitian yang mendalam.

“Baginda berpendirian banyak budaya mempunyai kaitan dengan agama, tetapi tidak semestinya agama ada di dalam budaya.

“Baginda juga bertegas bahawa mengamalkan sesuatu perkara adalah berbeza dengan perbuatan melihat.

“Baginda juga tidak bimbang, jika akidah umat Islam kuat dan benar, ia akan mengenepikan sebarang iktikad dan amalan yang bertentangan dengan akidah Ahli Sunnah Wal Jamaah,” katanya dalam kenyataan, hari ini.

Mohd Shahzihan berkata, untuk bersikap adil dalam membuat keputusan dan menentukan sesuatu kedudukan, ditambah dengan kehidupan bermasyarakat serta kepercayaan yang pelbagai di Selangor, baginda menitahkan semua perkara diputuskan dengan adil dan saksama.

Sehubungan itu, baginda menitahkan pegawai Jais dan Majlis Bandaraya Shah Alam (MBSA) untuk hadir ke majlis berkenaan bagi melihat sendiri apa yang berlaku di dalam program tersebut.

“Baginda sendiri pernah hadir ke majlis tersebut beberapa tahun lalu dan tidak melihat sebarang perkara yang boleh merosakkan akidah umat Islam, melainkan ia satu program sosial pekerja-pekerja industri milik syarikat Jepun yang banyak di negeri Selangor,” katanya.

Sebelum ini, Menteri di Jabatan Perdana Menteri (Hal Ehwal Agama), Datuk Idris Ahmad menasihatkan umat Islam di negara ini supaya tidak menyertai festival Bon Odori yang akan diadakan di Kompleks Sukan Negara Shah Alam pada 16 Julai ini kerana mengandungi unsur agama lain.

Festival yang sudah disambut di Jepun sejak 500 tahun lalu menampilkan persembahan tarian dengan dikaitkan bagi menghormati semangat nenek moyang dalam perayaan Buddha Jepun.

Amalan Buddha-Confusion ini berkembang menjadi musim cuti di mana keluarga berkumpul di tempat kelahiran nenek moyang, melawat dan membersihkan kubur mereka.


Tun M tegaskan GTA mampu bentuk kerajaan

BANGI, 19 Rabiulakhir 1444H, Selasa – Gerakan Tanah Air (GTA) – yang bertanding atas tiket parti Pejuang – pada Pilihan Raya Umum ke-15 (PRU15) mampu membentuk kerajaan sekiranya diberi peluang.

Ini kerana selain dipimpin individu berpengalaman, gabungan itu juga mempunyai pemimpin yang membangunkan negara menjadi Harimau Asia serta yang mengalih Malaysia dari negara pertanian kepada industri.

Bahkan, GTA berpegang kepada pemerintahan berasaskan undang-undang, kata Pengerusi Penajanya, Tun Dr Mahathir Mohamad.

“Pengasingan antara pembuat undang-undang, pelaksana dasar dan undang-undang dan pengasingan kehakiman.

“GTA mampu membawa balik kestabilan politik, menghormati pilihan rakyat, menolak pintu belakang tebuk atap,” katanya dalam kenyataan, hari ini.

Menurutnya lagi, GTA juga mesra swasta dengan mencari pelaburan asing sehingga Malaysia jadi negara industri.

GTA dianggotai empat parti iaitu Pejuang, BERJASA, Parti Perikatan India Muslim Nasional (IMAN) dan Parti Bumiputera Perkasa Malaysia (Putra).

Bahkan, gerakan itu juga terbuka kepada NGO, orang perseorangan, ahli akademik serta golongan profesional dalam kalangan Melayu.


Penduduk Jenin sesak nafas selepas rejim Israel lepaskan gas pemedih mata

TEBING BARAT, 15 Rabiulawal 1445H, Ahad – Penduduk Palestin di kampung Jalboun, Jenin berdepan detik cemas apabila mengalami sesak nafas beramai-ramai selepas rejim haram Israel melepaskan gas pemedih mata ketika menyerbu perkampungan tersebut.

Kejadian berlaku ketika rejim menceroboh perkampungan mereka dan bertindak merampas beberapa rumah penduduk palestin dan diubah menjadi pos tentera untuk kawalan.

Ketua kampung Jalboun, Ibrahim al-Rab memberitahu WAFA, tentera negara haram menyerbu perkampungan dan mewujudkan pusat pemeriksaan tentera berhampiran sekolah.

Ketika serbuan, tentera haram melepaskan gas pemedih mata dan canister ke arah penduduk tempatan sehingga menyebabkan keseluruhan penduduk mengalami kesesakan nafas akibat terhidu bahan toksik tersebut.

Lebih zalim, tentera negara haram secara paksa mengusir penduduk, Jihad Abu al-Rab dan keluarganya.

Serangan terbaru ini menambahkan lagi ketegangan yang berterusan di Tebing Barat selain menimbulkan kebimbangan mengenai kesejahteraan penduduk Palestin yang hidup dalam kawalan rejim haram. – Agensi


APMM tahan 3 kapal bekal minyak kepada nelayan asing

CHUKAI, 4 Muharram 1442H, Ahad – Agensi Penguatkuasaan Maritim Malaysia (APMM) Terengganu menahan tiga kapal tangki minyak dipercayai menjadi ‘feeder’ kepada bot-bot nelayan asing Vietnam di Laut China Selatan, bersama rampasan keseluruhan dianggarkan bernilai RM7.5 juta.

Pengarah Maritim Negeri Terengganu Kapten Maritim Muhammad Suffi Mohd Ramli berkata kesemua kapal berkenaan ditahan oleh Kapal Maritim (KM) Langkawi yang berpangkalan di Maritim Negeri Pahang pada jarak 124 hingga 130 batu nautika dari Kuala Kemaman, Khamis lepas ketika melaksanakan Op Kuda Laut.

Katanya, turut ditahan 33 kru warga asing termasuk tekong berumur 19 hingga 56 tahun dan lapan daripada mereka merupakan warga Thailand manakala selebihnya warga Kemboja.

“APMM sebelum ini menerima maklumat terdapat kapal-kapal yang melalui perairan Terengganu bertindak sebagai kapal induk yang membekalkan minyak kepada bot-bot nelayan asing Vietnam yang menjalankan aktiviti menangkap ikan secara haram dalam Zon Perairan Malaysia,” katanya dalam satu kenyataan hari ini.

Katanya, kapal pertama didaftarkan di Thailand dan dikendalikan 15 kru warga Thailand dan Kemboja.

Tambahnya, kapal kedua pula yang berdaftar di Mongolia dikendalikan oleh sembilan kru warga Thailand dan Kemboja serta membawa diesel dianggarkan berjumlah 500,000 liter.

“Turut dijumpai dan dirampas di atas kapal kedua ini ialah buku log atau dokumen transaksi jualan diesel kepada bot nelayan asing Vietnam.

“Kapal ketiga pula tidak mempunyai nama dan nombor pendaftaran tetapi dipercayai didaftarkan di Thailand. Ia dikendalikan oleh dua kru warga Thailand dan tujuh kru warga Kemboja yang membawa kira-kira 3,000 liter diesel. Turut dijumpai di kapal ini sejumlah mata wang Malaysia RM700 dan 9,500 Baht,” katanya.

Menurut Muhammad Suffi, kesemua kapal dan mereka yang ditahan telah dibawa masuk ke Jeti Zon Maritim Kemaman untuk siasatan lanjut.

Kes disiasat di bawah Seksyen 361(1) Ordinan Perkapalan Saudagar (MS0) 1952 dan jika sabit kesalahan boleh dikenakan denda tidak kurang daripada RM200,000 dan tidak melebihi RM500,000 atau penjara tidak lebih dua tahun atau kedua-duanya sekali, katanya. – Bernama


Australia kembali terima pelancong asing

CANBERRA, 19 Rejab 1443H, Isnin – Australia hari ini membuka semula sempadan antarabangsa sepenuhnya kepada pengembara yang divaksinasi terhadap jangkitan COVID-19, selepas hampir dua tahun ditutup susulan penularan pandemik itu.

Lebih 50 penerbangan antarabangsa akan ke negara itu sepanjang hari, termasuk 27 yang mendarat di bandar terbesar, Sydney tatkala sektor pelancongan dan perhotelan ingin membangun semula selepas lumpuh akibat sekatan COVID-19.

Menteri Pelancongan, Dan Tehan memberitahu penyiaran ABC berkata, akan ada pemulihan yang ‘sangat kuat’ dalam pasaran pelancongan dengan Qantas Airways ingin menerbangkan lebih 14,000 penumpang ke Australia minggu ini.

Pelancongan adalah salah satu industri terbesar Australia – telah menyumbang kira-kira A$60 bilion Australia (RM181 bilion) setahun kepada ekonomi negara – dan menggajikan kira-kira 5 peratus daripada tenaga kerja negara itu.

Namun, sektor itu lumpuh selepas negara itu menutup sempadannya pada Mac 2020.

Apabila sempadan dibuka semula sepenuhnya, wabak varian coronavirus Omicron dilihat melepasi kemuncak dengan kemasukan ke hospital semakin menurun sejak tiga minggu lalu.

Sebahagian besar jumlah pandemik Australia iaitu sekitar 2.7 juta kes yang disahkan telah dikesan sejak kemunculan Omicron pada akhir November.

Jumlah kematian direkodkan sebanyak 4,913.

Pautan terdahulu;